
KODĖL ŠI KNYGELĖ? 


Dar būdamas Lietuvoje, viename leidinėlyje 
skaičiau: “Numiręs žmogus niekuo nesiskiria nuo 
nudvėsusio šuns. Šventas Raštas sako, kad žmogus 
neturi sielos“. Knygelė išleista skelbėjų vienos 
krikščioniškos religijos, kuri ir šiandien čia Ame- 
rikoje turi nemaža sekėjų. 

Visos krikščioniškos religijos remiasi Šventuoju 
Raštu. Kodėl jų tiek daug? Atsakymas vienas: 
vis kitaip supranta tą patį Šv. Raštą, nors visos 
pripažįsta, kad jis parašytas Dievo įkvėptų žmonių 
ir išreiškia Dievo mintį. 

Kartą pripažinus Šv. Raštui dieviškąjį įkvėpimą, 
jis nebereikalingas apgynimo; jis tik šaukiasi tiks- 
laus, neiškreipto jame išreikštos Dievo minties 
atskleidimo. O tos Dievo minties atskleisti ne- 
įmanoma apeinant surašiusius tas mintis Dievo 
pasirinktus žmones: tik gerai pažinus jų papročius, 
jų kalbą, jų išsireiškimo būdą, galima vis tiksliau 
atskleisti, ką tikrai jie norėjo pasakyti, o per tai 
gali būti atskleista ir Dievo mintis, tiesa, ne kartą 
daug gilesnė, toli prašokanti žmogaus supratimą. 
Čia ir iškyla svarba ir reikšmė specialistų, Šv. 
Rašto tyrinėtojų darbo ir jų pasiektų laimėjimų. 

Kiekvienas rimtas Šv. Rašto tyrinėtojas laiko 
savo tikslu ne be atodairos ginti, ką anksčiau jis 
pats ar kuris kitas autorius buvo tvirtinęs, bet 

stengiasi, kiek galėdamas, tiksliau vis iš naujo 
išskaityti jame išreikštą Dievo mintį. Tai jis daro 
pasinaudodamas paskutiniais tyrinėjimų duome- 
nimis, vis pilniau atskleidžiančiais laiką, vietą, 
kuriuose gimė Šv. Raštas, įvykius ir žmones, per 
kuriuos Dievas prakalbėjo žmogui prieš kelis 
tūkstančius metų, per kuriuos tebekalba ir šian- 
dien. Daugelio Šv. Raštą Dievo žodžiu laikančių 
specialistų pastangomis ypač paskutiniaisiais de- 
šimtmečiais pasiekta pasigėrėtinų vaisių. Su jais 
pravartu, naudinga ir reikalinga susipažinti ir vi- 
siems tikintiems Dievą, jo apsireiškimą žmonėms 
ir pripažįstantiems Šv. Raštą vienu pagrindinių 
to apsireiškimo būdų ir šaltinių. 

Didžia įkvėptojo Dievo žodžio pagarba ir meile 
bei gaiviu iš praeities išaugusiu naujumu padvelkė 
prieš pereitas Kalėdas "Drauge" išspausdintas pa- 
sikalbėjimas su kun. prof. Antanu Rubšiu ir jo 
parašytas kalėdinio “Tėviškės Žiburių“ numerio 
vedamasis. Atrodė, kad juose pareikštos mintys 
yra išliekamos vertės, kad būtų naudinga su jo- 
mis susipažinti ir jų neskaičiusiems, į jas iš naujo 
įsigilinti gal tik prabėgomis jas paskaičiusiems 
laikraščiuose. Tai vieno iškiliausiųjų mūsų Šv. 
Rašto puoselėtojų — tyrėjų, parašiusio jau pen- 
kias stambias knygas, supažindinančias su Šv. Raš- 
tu, pastanga vis uoliau ir klusniau atsiliepti į pri- 
mygtinį Bažnyčios vadovybės kvietimą, išreikštą 
įvairiomis progomis ir ypač įsakmiai pabrėžtą 
1964.IV.21 Popiežiškosios Šv. Rašto aiškinimo ko- 

misijos išleistoje instrukcijoje, patvirtintoje Šv. Tė- 
vo Pauliaus VI. Įvadiniame jos skyrelyje skaitome: 
“Šv. Rašto aiškinimas niekad nebus galutinai baig- 
tas. Tad katalikas egzegetas niekad neturėtų liautis 
aiškinęs Dievo žodžio ir sprendęs jam pateikiamų 
sunkių klausimų. Visu rimtumu tegu jis stengiasi 
vis išsamiau atskleisti tikrąją Šv. Rašto mintį“. 
Anie pasisakymai tai ilgamečio Šv. Rašto dėstytojo 
pastanga prabilti į plačiąją visuomenę, sužadinti 
joje norą domėtis gilesniu Šv. Rašto pažinimu, 
supažindinti ją su daugumos nuoširdžių Šv. Rašto 
tyrinėtojų laimėjimais. 

Kai “Krikščionis Gyvenime“ pasiūlė autoriui 
šiuos jo prieškalėdinius pasisakymus periodinėje 
spaudoje išleisti atskira knygute, jis manė būsiant 
naudinga prijungti ir II Vatikano Susirinkimo 
dogminę konstituciją apie Dieviškąjį apreiškimą. 
Deja, nedaug kas yra įsigijęs II Vatikano Susi- 
rinkimo dokumentus, ji mūsuose nėra paplitusi, 
su ja mūsų tikintieji nėra reikiamai susipažinę, 
nors tai pats svarbiausias Katalikų Bažnyčios doku- 
mentas šiuo klausimu. 

Autoriaus įvadiniai žodžiai į atskiras knygelės 
dalis ją praturtina ir padaro dar vertingesnę. 


Mons. Vytautas Balčiūnas 
1984.11.25 


“MESIJAS — SU ILGESIU 
LAUKIAMA TIKROVĖ" 


Plunksna yra galingesnė už kalaviją. Kalavi- 
jas tik sužeidžia ir nutraukia fizinį žmogaus gyve- 
nimą, o žodis ne tik žeidžia bei glosto, bet ir ap- 
valdo žmogaus protą ir dvasią, — nulemia žmo- 
gaus ateitį ir likimą. Kasdien asmeniškai patiria- 
me žodžio jėgą gyvenime. Paguoda, pagyrimas ir 
net džiugus “Labas rytas!" mus praturtina drąsa 
ir gerumu. Dėl gero žodžio darosi lengviau su- 
tikti dienos lūkesčius, rūpesčius ir baimes. Piktas 
žodis žmogų sužeidžia ir užgožia. 

Šv. Raštas yra Dievo žodis savo mylimiau- 
siam kūriniui — žmogui. Nenuostabu, kad vienas 
iš Dievo įkvėptų Naujojo Testamento rašytojų rašo: 

„.. Dievo žodis yra gyvas, veiksmingas, ašt- 
resnis už bei kokį dviašmenį kalaviją. Jis pra- 
siskverbia iki sielos ir dvasios atšakos, iki sąna- 
rių ir kaulų smegenų, ir teisia širdies sumanymus 
bei mintis. Jam nėra jokių paslėptų padarų, bet 
visa yra gryna ir atidengta akims to, kuriam tu- 
rėsim duoti apyskaitą (Žyd 4, 12-13). 

Nenuostabu, kad Bendrija skaito Šv. Raštą 
Sakramentų teikime ir ragina jį skaityti bei mo- 

kytis jo klausytis Žodžio liturgijoje pirmoje šv. 
Mišių dalyje. 

Šeštadienio priedo Drauge redaktorė Aušra 
Liulevičienė kalbėjosi Šv. Rašto klausimais su jo 
tyrinėtoju kun. prof. Antanu Rubšiu. Pokalbis yra 
atspaudas iš 1983 gruodžio 24 ir 31 Draugo nu- 
merių. 


Pokalbis su Šv. Rašto tyrinėtoju 
kun. prof. Antanu Rubšiu 


— Prieš penkerius metus buvo išleista Jūsų 
knyga “Raktas į Naująjį Testamentą“, o tik praei- 
tais metais gavome iš Jūsų ir “Rakto į Senąjį 
Testamentą" pirmąją dalį bei Jūsų studijines 
keliones aprašančią knygą “Švento Rašto kraš- 
tuose“. Jos tuo tarpų yra unikumas lietuviškoje 
religinių studijų literatūroje, lyg langas į Vakarų 
kultūroje nuo pat pradžių tebevykstantį Šv. Rašto 
nagrinėjimą ir interpretaciją. Esate vienas iš retų 
mūsų tautiečių, pasirinkusių Šv. Rašto studijas 
pagrindine mokslo sritim ir viso gyvenimo darbu. 
Kas Jus paskatino joms pasišvęsti ir kokiais 
keliais Jūs Pats į jas atėjote? Ar jautėte trauką 
jaunystėje, ar susidomėjimas kilo vėliau? 


— Jūsų klausimas verčia krūptelti ir atsiminti. 
Mat gyvenimo vingiai ir įvykiai gausūs ir turi- 
ningi. Atsakyti galėčiau vienu žodžiu: Apvaizda. 
Tačiau šis atsakymas būtų bespalvis, nes Apvaizda 
reiškiasi per apčiuopiamus įvykius. Leiskit garsiai 
pagalvoti apie kelią į Šv. Rašto studijas. 


Prisimenu karo audras Tėvynėje. Tada mo- 
kykloje buvome svetimųjų gundomi palikti savo 
tautinę ir religinę praeitį kaip atgyveną ir kurti naują 
ateitį su naujo žmogaus tipu. Prasmės klausimas 
tapo aštrus ir lemtingas. Menu jauną kunigą 
— dabar iškilų išeivijos prelatą Joną Kučingį — 
ir jo pamokslus. Jis skatino pažinti tautos ir tikė- 
jimo kraitį — religinį ir tautinį, sielotis bei rūpintis 
savo tauta, bet ne kitų tautų sąskaita. Gimnazis- 
tai jį vadino “Jeremiju"'. Mat jis priminė mums 
aną Šv. Rašto pranašą su iššūkiu: “Stovėkite ant 
kryžkelių ir būkite budrūs! Teiraukitės apie seno- 
vės takus ir kuris yra geriausias kelias. Eikite 
juo ir gyvensite ramybėje" (Jer 6, 16). Vien žo- 
džiais jaunasis kunigas nepasitenkino. Jis mums 
davė ir arkivyskupo Juozapo Skvirecko išverstąjį 
Naująjį Testamentą. Nesistebiu, kad, tapus klierikų 
Telšių Kunigų seminarijoje, Šv. Raštas mane 
masino, o juo besidomintys profesoriai mane 
domino. Daugiausiai įtakos turėjo du: kun. dr. 
Kazimieras Olšauskas stebino savo Šv. Rašto paži- 
nimu, o kan. dr. Antanas Krušas padėjo pramokti 
graikų kalbos. 


10 


Karo audra perkėlė į Kunigų Seminariją Eich- 
staette, Bavarijoje. Gimnazijoje pažintos svetimos 
kalbos tapo svarbiu įgūdžių svetingoje kitataučių 
aplinkoje. Kalbas mėgau. Todėl skaičiau Šv. Raštą 
vis skirtinga kalba. Ir lengva, ir įdomu. Šv. Rašto 
profesorius dr. Rehm mums primindavo, kad 
Dievas rašė savo Knygą hebrajų, aramajų ir graikų 
kalba. Dr. Rehm skatinamas, pradėjau rimtai moky- 
tis hebrajų kalbos. Tačiau minties atsidėti Šv. 
Rašto studijoms puoselėti nedrįsau. 

Karo pabaiga nuvedė į Romą. Studijavau teolo- 
giją Popiežiškame Grigaliaus universitete. Šv. 
Raštas turėjo didelį vaidmenį. Buvau pašventintas 
kunigu. Baigiant teologines studijas 1949 metais, 
vieną gegužės popietį mane pakvietė užeiti pas 
save Šv. Kazimiero Kolegijos rektorius prel. dr. 
Ladas Tulaba. Mums buvo įprasta, Rektoriaus 
kvietimą užeiti gavus, susirūpinti. Tačiau manęs 
laukė staigmena. Prel. Tulaba be didelių įžangų 
man sako: “Vadovybė galvoja, kad Telšių vyskupi- 
jai reikia Šv. Rašto specialisto. Tu tokiu gali 
tapti". Tiksliai jo žodžių nepamenu, bet turinys 
taip ir liko įrašytas atmintyje. Šis buvo lemiamas 
poveikis mano kelyje į Šv. Rašto studijas. Ap- 
vaizda paruošė ir parodė kelią! 

Žiūrėdamas atgal į praeitį, galiu stebėtis ir 
dėkoti. 


Gal galėtumėte trumpais bruožais nubrėžti 
Šv. Rašto studijų vystymąsi nuo tada, kada berods 

18 šimt. gale vokiečiai mokslininkai pradėjo jo 
tekstus tyrinėti istoriniu būdu ir Vakarų pasauly- 
je griuvo jo ligtolinis paraidinis supratimas? Ar 
tebebuvo gyva Bažnyčios Tėvų ir viduramžių in- 
terpretatorių įtaka, kurie be pažodinės Šv. Rašto 
prasmės teigė jame slypinčias alegorinę, moralinę 
ir dvasinę, arba mistinę, prasmę, jas visas jung- 
dami į vadinamą keturlypį interpretacijos meto- 
dąP Gal apibūdintumėte vėliausių laikų pagrin- 
dinius mokslinius priėjimus: kas yra istorinis 
kritiškas metodas? Kas yra formų istorija? re- 
dakcinė istorija? 


— Taip! Teisingai sakote. XVIII a. užsklando- 
je įvyko milžiniškas posūkis Šv. Rašto studijose. 
Posūkio priežastimi buvo Artimųjų Rytų atradimas. 
O Artimieji Rytai — Mesopotamija,Palestina, Egip- 
tas — yra Žžmogiškoji Šv. Rašto tėviškė. Čia, 
anot Šv. Rašto, Dievas prašnekino prasmės beieš- 
kantį ir laimės besiilgintį žmogų ateities viltimi. 
Egipto hieroglifų išskaitymas ir jo senovės atra- 
dimas davė vispusiškai naują pobūdį Likiminio 
išganymo įvykio — Išėjimo iš Egipto ir Sinajaus 
Sandoros supratimui. O Mesopotamijos kyliaraščio 
išskaitymas padėjo suprasti pačią Senojo Testa- 
mento kalbą ir jo istorinį foną. Pažinti Mesopo- 
tamijos gyventojai — sumerai, akadai, asirai, babi- 
loniečiai, persai — ir jų civilizacija padarė heb- 
rajus ir jų priešistorę bei istoriją apčiuopiamai 
istoriškus. 

Senovės Artimųjų Rytų raštijos išskaitymo 
paskatinti, archeologai pradėjo raustis ir atkasinėti 
piliakalnius Mesopotamijoje, Palestinoje ir Egipte. 
Piliakalnių plytos, akmenys, daugiasluoksnės namų 
bei šventovių aslos ir seniai užmirštų miestų pama- 
tai bei gatvių grindinys vedė akis akin su praei- 
timi — asmenimis, kuriuos aprašo ar mini Šv. 
Raštas. Prakalbėjo piliakalnių akmenys, senos ply- 
tos, buitiniai rakandai! 

Ir nūdien archeologinis Artimųjų Rytų tyrimas 
yra našus. Žymūs radiniai iš Jėzaus Nazariečio 
laikų Kumrane (Palestinoje), iš pirmųjų krikščiony- 
bės amžių Nag Hamadi vietovėje (Egipte) ir iš 
hebrajų protėvio Abraomo amžiaus — 2500 - 1800 
m. prieš Kristų! — Ebla piliakalnyje prie Tell 
Mardikh miestelio (Sirijoje) tai iškiliai liudija. 

Artimųjų Rytų pažinimas davė naują kryptį 
Šv. Rašto studijoms. Tai buvo poslinkis į žmogiškąjį 
Šv. Rašto elementą. Ligtolinis Šv. Rašto aiškini- 
mas stengėsi iškelti jo dieviškąją tiesą, atpažinda- 
mas jos alegorinę, moralinę, dvasinę prasmę. Be 
to, buvo stengiamasi apginti Šv. Rašto tiesą prieš 
gamtos mokslų ir istorijos užpuolius. Dažnai Šv. 
Rašto aiškinimas pasitenkindavo jo gynimu — apo- 
logetika ir atsiprašinėjimu Dievo vardu. Poslinkiu 
į žmogiškąjį Apreiškimo veidą, pajusta, kad ne- 
užtenka Šv. Raštą ginti, bet reikia jį suprasti. 
Pasitenkinimas gynimu veda į sustabarėjimą. Lig- 
tolinė Dievo Knygos samprata rėmėsi perdėm rai- 
dišku Dievo žodžio vertimu, kuris nekreipė dė- 


13 


mesio į įkvėptųjų rašytojų istorinę padėtį, galvo- 
seną ir išraiškos būdą. 

Dievo žodis buvo įraštintas per žmones — 
asmeniškus Dievo “plunksnakočius"', gyvenusius 
Mozės, Dovydo, tremties Babilonijoje laikais. Skai- 
tant senovės autoriaus raštą be dėmesio jo vietos 
ir laiko aplinkybėms, rizikuojama nesuprasti ar net 
blogai suprasti jo mintį. Net trys kalbos yra 
šventraštinės: hebrajų, aramajų ir graikų. Lietuvių 
kalba ne visuomet turi atitikmenis Šv. Rašto kal- 
boms. Be to, kiekviena kalba atspindi savitus ją 
naudojančių žmonių poreikius. Pavyzdžiui, lietuvių 
kalba “žodis" yra garsas su prasmeniu, hebrajų 
kalba “žodis" yra ne tik žodis su prasmeniu, bet 
ir darbas bei veiksmas. Hebrajų kalbos fone Jono 
evangelijos skaitinys: “Tas Žodis tapo kūnu ir 
gyveno tarp mūsų“ (Jn 1, 14) yra turiningesnis, 
nes išreiškia asmenišką Dievo užmojo ir veiklos 
įsikūnijimą. 

Naujasis poslinkis įgalino skaityti Šv. Raštą 
— Knygą ir suprasti išganymo istoriją daugiapu- 
siškame istorijos vyksme. Mat įkvėptieji rašytojai 
pažįstami ryšium su jų istorine ir kultūrine ap- 
linka. Stengiamasi juos suprasti taip, kaip jie buvo 
suprasti savo bendraamžių, kaip jie patys save 
suprato, išreikšdami savo laikotarpio lūkesčius, 
rūpesčius ir baimes. Pažinus Dievo “plunksnako- 
čius su asmenybe“, įmanoma atidžiau įsiklausyti 
į tai, ką sako per juos Dievas — Dievo tiesą, 
kurios įraštinimui žmogiškieji rašytojai buvo įkvėpti. 

Taigi kilo naujas priėjimas prie Šv. Rašto 
knygų. Šį priėjimą, arba metodą, dera vadinti 
istoriškai - kritišku būdu. Būdvardis "kritiškas" 
gali kai kam būti įtartinas. Galima jį patikslinti 
daiktavardžiu “pripažinimas“. Kitaip sakant, ieš- 
kant Šv. Rašto prasmės istoriškai kritiškų metodu, 
pripažįstama, kad Dievo Apreiškimą sąlygojo laiko 
ir vietos aplinkybės. Apreiškimas turi istorinį 
foną ir raidą. 

Istorinis - kritiškas metodas yra nūdienės 
egzegezės įrankis ir įgūdžiai. Formų istorija ir 
redakcinė istorija yra istoriškai - kritiško metodo 
šakos. Formų istorija gimė tarp vokiečių Sv. Rašto 
mokslininkų. Ji buvo pavadinta “Formgeschichte" 
vardu. Anglų kalba šis pavadinimas verčiamas 
“Form Criticism“ — formų kritika. Formų istori- 
ja nagrinėja tikėjimo kraitį prieš jo įraštinimą 
Senojo ar Naujojo Testamento knygose. Taigi jo 
domesio centre yra žodinio tikėjimo kraičio, arba 
lobyno, formos — perdavimo būdai. Tuo tarpu 
redakcinė istorija — vokiškai “Redaktionsgeschich- 
te" — nagrinėja įkvėptųjų knygų rašytinę kilmę 
— redagavimą ir įkvėptųjų rašytojų įnašą. Pavyz- 
džiui, Penkiaknygės suredagavimo istoriją iš keleto 
rašytų tikėjimo kraičio šaltinių Senajame Testa- 
mente ir Evangelijų suredagavimo istoriją Nau- 
jajame Testamente. 


— Kokį vaidmenį ir svarbą Šv. Rašto stu- 
dijoms turi archeologiniai tyrinėjimai? 

— Archeologiniai tyrinėjimai liudija, kad Šv. 
Rašto pasakojimai apie įvykius — vietas ir asme- 
nis — yra istoriški. Tiesa, archeologija neatkasė 
Mozės karsto ar Sandoros Skrynios lentų pilia- 
kalniuose, bet savo duomenimis rodo, kad Mozė 
nėra pramanas, o Sandoros Skrynia yra buvusi 
dykumos klajoklių dievybės Artumo ženklas. Šio 
amžiaus pradžioje Šv. Rašto istorinis fonas buvo 
labai miglotas. Aprašomi asmenys buvo piešiami 
ir vaizduojami kaip mūsų šventieji — išpažinėjai, 
kankiniai, mergelės. O šiurkštokas Senojo Testa- 
mento pranašų iššūkis apsispręsti už Dievo užmojį 
dabartyje turėjo viduramžių ir renesanso amžiaus 
išdailintą dvasinių rašytojų kalbą. Rytietiškos semi- 
tų aplinkos juose nebuvo nė krislo. Ką bekal- 
bėti apie dėmesį istorinei raidai, kaitai, sąlygo- 
jusiai tikėjimo istoriją per septyniolika prieškristi- 
nių šimtmečių. Archeologija padeda išryškinti žmo- 
giškąjį Šv. Rašto elementą. Mat ji atspindi isto- 
rijos raidą — Dievo kuriamos Bendrijos buitį ir 
poreikius. 


— Kokios būtų svarbiausios kryptys dabar- 
tinėse Šv. Rašto studijose? Kokios yra pagrindinės 
kontroversijos? 


— Klausimas labai platus. Bandykime jį atsa- 
kyti pavyzdžiu. Krypčių sąrašas gali likti tik sąra- 
šu. Kaip pavyzdį imkime Mesijo sampratą ir lau- 
kimą Senajame Testamente. Dar neseniai Mesijo 

samprata buvo laikoma vispusiškai atbaigta jau Do- 
vydo amžiuje — X a. prieš Kristų. O Mesijo 
laukimo tarsi nesąlygojo istoriniai vingiai. Mat 
apie Mesiją buvo galvojama dogmatinės tezės 
rėmuose, o ne ilgaamžio laukimo požiūriu. Šiuo- 
laikinė Šv. Rašto įžvalga apčiuopia Mesijo sam- 
pratoje ir laukime ilgaamžį poslinkį į ateitį su 
viltimi. Ir Mesijo samprata, ir jo laukimas at- 
spindi ilgaamžę viltį, kad Dievas įvykdys savo 
Pažadą. Šiuolaikinė Šv. Rašto egzegezė ne tik at- 
pažįsta Senojo Testamento mesianizmo istorines 
platumas ir gelmes, bet ir jo milžinišką įtaką 
Jėzaus supratimui Naujajame Testamente. Jėzus 
buvo Mesijas, arba Dievo Kristus, ne padrikų 
pranašysčių įvykdymu, bet kaip Tikrovė, kurios 
su ilgesiu buvo laukiama. Taigi Jėzus — Dievo 
Mesijas yra Tikrovė, kurioje Senojo Testamento 
viltis ir laukimas pasiekia pilnatvę. Jėzuje — 
Dievo Mesijuje — viltis ir laukimas tampa su- 
prantami, nes jis patenkina vilties ir laukimo lū- 
kesčius, rūpesčius, galimumus. Panašiai kaip javas 
yra grūdo tikrovė. Grūde slypi javas — kvietys, 
rugys, miežis; jave grūdas turi galimumų pilnatvę. 

Šį dinamišką Mesijo ir jo laukimo supratimą 
liudija Naujojo Testamento mesijinių temų sin- 
tezė: Jėzus Kristus yra Naujasis Izraelis ir užbai- 
gia Izraelio vaidmeni Dievo išganymo istorijoje. 
Kadangi Pristkėlūsis:Mesijas — Kristus yra savo 
sukurtojęežBėžidrijoje, Ti/x*ta Naujasis Izraelis. Li- 
kiminis“Ižfaelio; :susikikNAAS su Dievu Jėzuje iš 

Nazareto veda į lemiamą “eschatologinį (baigminį) 
įvykį“ — krikščionybę. 

Tas pat sakytina ir apie kitas svarbias Ap- | 
reiškimo tiesas: paties Dievo samprata, išgany- 
mas ir nuodėmė nebuvo plytos, bet buvo išgyventi 
istorijoje. Nė jų negalima atskirti nuo istorijos 
raidos. Šv. Rašto Dievo samprata nėra atsaji, bet 
istoriška — su istoriniu reiklumu ir svarba. 

Jau nuo maždaug 1870 m., iš pradžių Vokie- 
tijoj, o vėliau ir kituose Europos kraštuose, ėmė 
reikštis istoriškas Šv. Rašto aiškinimas. Šis sąjū- 
dis turėjo daug bendro su protestantiška Apreiš- 
kimo samprata, būtent, kad tik Šv. Raštas yra pa- 
tikimas Dievo žodis. Gaila, kad XIX a. užsklan- 
doje šį sąjūdį apėmė bemaž ultraliberalinė, ra- 
cionalistinė, tiktai istoriška ir antgamtę neigianti 
mada. Istorinė, o ne religinė Šv. Rašto prasmė 
užėmė mokslininkų dėmesį. Įdomu, kad nežiūrint 
filosofinio ir religinio skepticizmo Šv. Rašto at- 
žvilgiu, šie mokslininkai ištobulino istoriškai kri- 
tišką metodą — priėjimą prie Dievo Knygos. 
Jų dėka buvo išlavinti filologiniai, egzegetiniai ir 
istoriniai įgūdžiai bei išmonė. 

Popiežiui Leonui XIII esant šv. Petro įpėdiniu 
Romoje, o ypač po 1893 metų, katalikų egzegezė ir 
teologija, atrodo, pradėjo jausti šį ultraliberalinį 
ir racionalistinį Šv. Rašto studijų iššūkį. Leonas 
XIII savo enciklika Providentissimus Deus (1893; 
“Labai apvaizdus Dievas“) skatino katalikų egze- 

getus nesnausti, bet užsiangažuoti Šv. Rašto gy- 
nimui. 

Dvi kryptys tarp katalikų egzegetų krinta į akis. 
Iš vienos pusės, imtasi didelių pastangų tyrinėti 
Šv. Raštą moksliškai, panaudojant archeologines, 
istorines ir filologines įžvalgas, ryšium su XIX a. 
racionalistine egzegeze. Iš kitos pusės, katalikų 
egzegetai pradėjo skaldytis į tris priešiškas grupes: 
1. Status guo — trūks plyš ginti esamą padėtį, 
2. Pažangiuosius — aiškinti Dievo Knygą naujų duo- 
menų ir įžvalgų šviesoje, ir 3. Kraštutiniuosius — 
vaikytis naujoves, nes “nauja, taigi gera!“. Grum- 
tynės tarp šių trijų katalikų egzegetų grupių buvo 
persunktos kartėliu ir daugelio asmeniška kančia. 
Grumtynių išdava — nauja padėtis katalikų eg- 
zegėje: raidiškoji egzegezė atlieka meškos patar- 
navimą; žmogiškasis Šv. Rašto elementas, deramai 
pažintas ir įvertintas, veda į Dievo žodžio prasmę. 
Tikrai, geri daiktai daug kainuoja! Katalikų egze- 
getų sankirtis išryškino naujus galimumus. 

Mūsų visuomenė, kaip liudija nesenos kontro- 
versijos šiame Draugo priede, pakartoja, o gal 
geriau pasakius, išgyvena šį sankirtį pavėluotai 
— bemaž šimtmečiu vėliau. 

Šiuolaikinė katalikų egzegezė naudojasi sankir- 
čių išdirbtu mokslišku priėjimu prie Šv. Rašto, 
ty. istoriškai - kritišku metodu. Juo remiasi ir 
Popiežiškasis Šv. Rašto institutas Romoje ir Jeru- 
zalėje naujų Šv. Rašto specialistų ruošime. Ultra- 
liberalinė ir racionalistinė teologija su savo prielai- 

domis nebėra kliūtimi, nes ji tapo savo pačios 
filosofinių prielaidų auka. Galima labai džiaugtis, 
kad nūdien egzegetai — giliai tikintys katalikai, 
protestantai ir žydai — bendradarbiauja Šv. Rašto 
tyrime. Randama labai daug bendros kalbos ir 
keičiamasi įžvalgomis. Daug kur ne tik kalbama, 
bet ir ruošiama Bendra Knyga — Biblija. 

Pijus XII 1943 rugsėjo 30 enciklika “Dieviš- 
kai Dvasiai įkvepiant“ (Divino Afflante Spiritu) 
oficialiai įteisino istoriškai - kritiško metodo išmo- 
nę ir įgūdžius. Ji pareiškia, kad suprasti tai, ką 
nori pasakyti Dievas savo Knygoje, reikia suprasti 
įkvėptojo rašytojo žodžius. Šv. Rašto “aiškinto- 
jas būtinai privalo keliauti dvasioje į anuos toli- 
mus praeities šimtmečius ir pasinaudoti duomeni- 
mis iš istorijos, archeologijos, etnologijos ir kitų 
mokslo šakų, kad susipažintų su literatūrinėmis 
formomis (žanrais), kurias ano ankstyvojo laiko- 
tarpio autoriai galėjo panaudoti ir naudojosi" (DAS 
39 pstr.) savo raštuose tiesai išreikšti. Pijus XII 
moko, kad ne tik pageidautina, bet būtina naudo- 
tis istorija, archeologija, senovės raštija. Žmogiškųjų 
Šv. Rašto autorių pažinimas veda į vispusiškesnį 
Dievo Knygos supratimą. 

Popiežiškoji Šv. Rašto komisija 1964 balandžio 
21 paskelbė “Paaiškinimą apie istorinę Evangelijų 
tiesą" (De historica Evangeliorum veritate), kuria- 
me skaitome: “Labai džiugu, kad nūdien Bend- 
rija gali skaičiuoti tiek daug ištikimų sūnų su tais 
įgūdžiais Šv. Rašto srityje, kurių reikalauja da- 

bartinis laikotarpis ... Katalikas egzegetas, Bend- 
rijai vadovaujant, privalo panaudoti visus šaltinius, 
kurie padeda suprasti šventąjį skaitinį .. J". 

O Vatikano II Susirinkimo dogminė konstitu- 

cija “Dievo Apreiškimas“ (Verbum Dei), 1965 
lapkričio 18, aiškiai moko: “Pasinaudodamas žmo- 
nėmis, Šv. Rašte Dievas kalba žmonių būdu. 
Todėl šventųjų knygų aiškintojas, norėdamas į- 
žvelgti, ką tąja kalba jis nori mums pasakyti, 
privalo stropiai ištirti, ką šventieji rašytojai iš 
tikrųjų turėjo mintyje ir ką Dievas teikėsi jų žo- 
džiais išreikšti. 

Šventųjų rašytojų minčiai suprasti, tarp kitų 
dalykų, reikia atsižvelgti ir į “literatūrinę formą“. 
Juk tiesa pristatoma ir išreiškiama skirtingu būdu, 
žiūrint, ar skaitinys yra koks istorinis aprašymas, 
ar pranašystė, ar poezija, ar dar kitoks. Taigi aiš- 
kintojas turi žiūrėti, ką šventasis rašytojas tam tik- 
rose aplinkybėse, savo meto bei kultūros sąlygose, 
norėjo išreikšti ir išreiškė tada vartotomis formo- 
mis. Norint tinkamai suprasti, ką šventasis autorius 
norėjo raštu pasakyti, reikia deramai atkreipti dė- 
mesį į to meto galvojimo, kalbėjimo, pasakojimo 
būdą ir to amžiaus žmonių tarpusavio bendravimo 
papročius“ (III, 12). 

Ši ilga Bendrijos mokymo apie Šv. Rašto 
aiškinimą santrauka rodo, kad istoriškai - kritiško 
metodo kontroversija buvo labai aitri. Ji dar te- 
berusena mūsuose, nes Bendrijos mokomą istoriš- 

kai - kritišką metodą Šv. Rašto studijose nenori- 
ma priimti, bet ginama savo pačių Dievo Knygos 
samprata. Mūsų visuomenėje, bent šiuo metu, 
istoriškai - kritiško metodo klausimas, arba isto- 
riškai - kritiškas priėjimas prie Šv. Rašto pras- 
mės yra pagrindinė kontroversiją. 


— Kaip yra atsekami ir skirstomi Jėzaus 
žodžiai — pvz. tie, kurie tikrai kilo iš Jo paties 
lūpų, ir kurie buvo ankstyvosios Bažnyčios at- 
kurti iš žodinės Jėzaus gyvenimo tradicijos? 


— Turime keturias Evangelijas — Mato, Mor- 
kaus, Luko ir Jono — Naujajame Testamente. Jos 
yra viena kitai labai panašios ir viena nuo kitos 
labai skirtingos. Jėzaus darbai ir žodžiai Evangeli- 
jose yra daugiasluoksniai, nes atspindi trejopą 
istorinę padėtį: 1. Paties Jėzaus gyvenimą — 
ką jis padarė ir pasakė savo viešosios veiklos 
metu, 2. Pirmykštės Bendrijos dešimtmečius — 
Prisikėlusiojo darbai ir žodžiai išganymo skelbime, 
ir 3. Evangelistų mokymą — Prisikėlusiojo darbai 
ir žodžiai rašytiniame pasakojime. Jėzaus darbus 
ir žodžius dera lyginti su brangiu deimantu. Dei- 
mantas kintančioje šviesoje sušvyti nauja nuostaba. 
Tie patys Jėzaus darbai ir žodžiai naujame 
Bendrijos ir Evangelistų poreikių žaizdre sušvito 
nauja nuostaba — prasme. Ką girdime Evangeli- 
joje? Jėzaus žodžius? Bendriją? Evangelistus? Ar 
visi, Jėzui priskiriami, darbai ir žodžiai yra tik- 

rai Jėzaus? Kurie Jėzui priskiriami žodžiai yra iš jo 
viešosios veiklos? Pokalbio rėmai yra perdaug ri- 
boti, kad vispusiškai atsakius į šį labai įdomų ir 
svarbų klausimą. 


— Šiuo metu, atrodo, yra intensyviai studijuo- 
jami Jėzaus palyginimai — teigiama, kad juose 
net labiau negu pamokymuose Jėzus atskleidžia 
Dievo kvietimą žmogui ir parodo, koks Dievas 
yra. Ar Jūs domitės šiuo tyrinėjimo lauku? 


— Smagu, kad duodate apčiuopiamą Jėzaus 
žodžių pavyzdį. Jėzaus palyginimai yra ir tikinčių- 
jų, ir mokslininkų pomėgis. Jūsų pastaba yra labai 
taikli. Jie atskleidžia tiesioginį Jėzaus kvietimą 
Tėvo vardu gyvenime pasimetusiam ir pailsusiam 
žmogui. 

Jėzaus palyginimai atspindi paties Viešpaties 
viešosios veiklos aplinkybes ir sąlygas. Viešpats 
Jėzus buvo nuostabus mokytojas. Jis mokė paly- 
ginimais ir atlaidų Tėvo kvietimą grįžti atgaila 
išreiškė patraukliu vaizdiniu pasakojimu iš gyveni- 
mo. Tokiu būdu jis šnekinte prašnekino žmones 
gyvenimo raizgyne, nejučiomis “viliodamas" juos 
apsigalvoti ir apsispręsti, kur yra prasmė ir lai- 
mė. Palyginimai yra pasakojimo deimančiukai. 
Kartą išgirdę palyginimą apie sūnų palaidūną 
(arba dukrą palaidūnę!), gailestingąjį svetimtautį 
samarietį, moterį, su lempa ir šluota ieškančią 

pamesto pinigėlio, negalime jų užmiršti. Nejučio- 
mis jie "vilioja" mūsų mintį ir širdį klausti: 
Koks yra Dievas? Nieku būdu jis nėra polici- 
ninkas! Dievas ieško žmogaus, ieško paklydusio, 
juo rūpinasi ir kviečia būti Dievo rankomis, 
kojomis, širdimi ... Jėzus buvo nuostabus moky- 
tojas! Istoriškai - kritiško metodo puoselėtojai daro 
išvadą, kad palyginimai yra pati tikriausia Jėzaus 
žodžių uoliena. 


Nesunku pastebėti, kad palyginimai yra daugia- 
sluoksniai, nes jie atspindi ir pirmykštės krikš- 
čionių Bendrijos bei Evangelistų Jėzaus žodžių 
panaudojimą. Pavyzdžiu imkime palyginimą apie 
sėjėją (Mk 4, 1-20). Jame yra dvi dalys: palygi- 
nimas ir išaiškinimas. Palyginimu pats Jėzus krei- 
pėsi į savo klausytojus Tėvo vardu, o išaiškinimu 
Jėzaus Kristaus Bendrija ir Evangelistai išaiškina 
įvairovę tarp krikščionių — Jėzaus mokinių. Bū- 
dinga, kad išaiškinime palyginimas nebėra grynas 
pasakojimas. Jame reiškiasi alegorija — alegoriza- 
vimas. Palyginimas Tėzaus lūpose buvo viena- 
prasmis, o mūsų skaitomoje Evangelijoje jis jau turi 
alegorinį daugiaprasmiškumą. Jėzus kalbėjo apie 
žmogaus imlumą, o išaiškinimas duoda prasmę 
ir sėjėjui, ir sėklai, ir dirvai. 

— Turbūt patys painiausi ir sudėtingiausi 


klausimai Šv. Rašto mokslininkams yra tie, kurie 
liečia oficialiai paskelbtas ir dogmatiniu būdu 

aptartas krikščioniškojo tikėjimo tiesas. Pavyzdžiui, 
vienas teologijos profesorius išsitarė, neatsistebįs, 
kodėl, nesvarbu kokia tema jis būtų pakviestas 
kalbėti platesnei auditorijai, diskusijose klausyto- 
jai iškels, kaip labiausiai jiems rūpimą klausimą, 
Jėzaus prasidėjimo iš Mergelės dogmą. Kodėl, 
Jums atrodytų, tikintiesiems ši tema aštri? Ar 
katalikams Šv. Rašto mokslininkams ši dogma 
irgi svarbi, kaip studijų objektas? Ar jų gilina- 
masi į Viešpaties Prisikėlimo paslaptį ir ar yra 
kilę naujų įžvalgų, pagrįstų Naujojo Testamento 
duomenimis? 


— Šv. Rašto mokslininkas yra žmogus su iš- 
mone ir įgūdžiais savo srityje. Savo pasiruošimu 
jis tarnauja Bendrijai, padėdamas atskleisti Šv. 
Rašto skaitinių prasmę. Dogmatiniu būdu aptartus 
Šv. Rašto skaitinius galima suskaičiuoti ant rankos 
pirštų. Jų nėra daug. Pavyzdžiui, Tridento Susi- 
rinkimas įsakmiai kalba apie Jėzaus eucharistinius 
žodžius, apie Krikštą (Jn 3, 5), apie Atgailos Sak- 
ramentą (Jn 19, 20-23); Vatikano I Susirinkimas 
kalba apie apaštalo Petro pirmumą — primatą 
tarp apaštalų (Mt 16, 17-19; Jn 21, 15-17). Labai 
svarbu skirti dogmatinius Bendrijos nuosprendžius 
nuo direktyvų — sveiko proto gairių, nes “aiš- 
kintojų uždavinys yra ... stengtis pilniau suprasti 
ir išdėstyti Šv. Rašto mintį, kad tos tarsi pa- 
rengiamosios studijos padėtų bręsti Bendrijos 
sprendimui" (VD III, 12). Bendrijos direktyvos 

yra sveiko proto gairės — nurodymai, o ne ne- 
klaidingi apreikštosios tiesos aptarimai. Popiežiš- 
koji Šv. Rašto komisija tarp 1905 - 1915 metų 
davė daug direktyvų katalikų egzegetams. Nūdien 
ta pati Komisija anas direktyvas laiko atgyvenomis. 


Bendrija yra Apreiškimo kraičio saugotoja ir 
aiškintoja. Šv. Raštas yra Apreiškimo veidrodis. 
Bendrija turi ir užduotį, ir galią aptarti skaitinių 
prasmę Šv. Rašte ryšium su tikėjimu ir dorove. 
Tačiau Bendrija neaptarė ir neaptaria nei grama- 
tikos, nei sintaksės, nei knygų autorystės, nei isto- 
rijos, nei geografijos, nei chronologijos ... Apčiuo- 
piamai kalbant, Bendrija nėra oficialiai aiškinusi 
9996 Šv. Rašto skaitinių prasmės. Šį uždavinį ji 
patiki atidžiam egzegetų triūsui, išmonei ir įgū- 
džiams. Pravartu turėti omenyje, kad egzegetų 
žodžiai nėra tolygūs su Dievo Knygos žodžiais. 


Duodate du pavyzdžius: Jėzaus prasidėjimą iš 
Mergelės ir Prisikėlimą. Šios tiesos yra pagrindi- 
nės tikėjimo paslaptys. Nenuostabu, kad jas norima 
suprasti ir perimti XX a. poreikių fone. Todėl 
jos yra labai svarbios ir tikintiesiems, ir moksli- 
ninkams. Teko sužinoti, kad “Krikščionis Gyveni- 
me“ knygų serijos leidėjas, prel. dr. Vytautas 
Balčiūnas, ruošia spaudai Jurgio Strazdo, pasaulie- 
čio iš Toronto, išverstą J. Fitzmyer Kristologinį 
Naujojo Testamento katekizmą. Nėra abejonės, kad 
jo puslapiuose bus kalbama ir apie Jėzaus pra- 
sidėjimą iš Mergelės ir Prisikėlimą. 


26 


— Kokios Šv. Rašto tyrinėjimo problemos ir 
temos Jus Patį labiausiai domina? 


— Mano asmeniškų studijų dėmesiu nuo pat 
pradžios buvo Penkiaknygė — Pentateuchas — 
pirmosios penkios Senojo Testamento knygos. 
Turiu apgailestauti, kad dėstymas dažnai verčia 
būti “Barbe tridarbe“. Dėstau apie abu Testamen- 
tus. Laimei, vasaras galiu praleisti savo srityje ir 
net skirti laiko Artimųjų Rytų archeologijos giles- 
niam pažinimui. 


— Išleidgs “Raktą į Naująjį Testamentą“ 
ir “Rakto į Senąjį Testamentą“ pirmąją dalį, 
prie ko dirbate dabar? Ar dar teberuošiate “Rak- 
to į Senąjį Testamentą“ kitas dalis, ar jos jau pa- 
keliui į spaustuvę? O kokius užsimojimus turite 
ateičiai? 


— Antroji Rakto į Senąjį Testamentą dalis su 
antrine antrašte “Karaliai ir Pranašai“ turėtų pa- 
siekti skaitytojus šių Kalėdų proga. Ją spausdina 
Nekalto Prasidėjimo Seserų spaustuvė, Putname, 
CT. Trečioji dalis yra dar tik rankraštyje. Beje, 
jos turiniu yra žydija po tremties Babilonijoje — 
VI-I prieškristiniai amžiai. Jos antrinė antraštė — 
“Tiltai ar Sienos?“ Ką toliau rašysiu? Dievulis 
žino! Norėtųsi tęsti Šv. Rašto kraštuose kelioninę 
studiją ryšium su Tautų apaštalo Pauliaus kelio- 

nėmis ir pačia Šventąja Žeme. Įdomu, kas būtų 
svarbu ir įdomu Jūsų priedo skaitytojams? 


— Kuriuos dalykus šiuo metu dėstote Man- 
hattan kolegijos religinių studijų fakultete? Ar 
gyvai vyksta pasikeitimai žiniomis ir įžvalgomis 
tarp Jūsų kolegų Šv. Rašto mokslininkų ir teolo- 
gų? Ar į savo studentus galite žvelgti su viltimi, 
kad ir jų įnašas į Šv. Rašto tyrinėjimą ir aplamai 
į krikščioniškąją teologiją bus reikšmingas? Kas 
jiems labiausiai svarbu ir ko jie siekia sau iš 
Šv. Rašto ir teologinių studijų? 


— Šį semestrą dėstau tris kursus: apie Šv. 
Raštą bendrai — įvadinį kursą, apie Likiminį 
Senojo Testamento Įvykį — tematinį kursą, ir įva- 
dinį kursą apie islamą. Manhattan College yra 
tarptautinė. Šiuo metu gausu studentų iš musulmo- 
nų kraštų. Bandau užpildyti spragą. Beje, kursu 
domisi ir krikščionys ir žydai studentai. 

Studentais gėriuosi. Jie yra iš 18 kraštų ir poros 
tuzinų valstijų. Tai būsimieji gydytojai, mokytojai, 
inžinieriai, ekonomistai ... Mano dėstomus kursus 
studentai patys pasirenka. Dėstymas man yra pokal- 
bis su jaunąja karta apie Knygą, kuri rašo apie tai, 
kas yra, pasakodama apie tai, kas buvo. Apvaiz- 
dusis Dievas neleidžia sustabarėti. 

Daugumas studentų baigia Kolegiją bakalau- 
reatu. Turime ir magistro laipsniui programą Reli- 

gijos studijų skyriuje. Šv. Raštas yra humanitarinių 
mokslų sritis. 

Dalyvauju keletoje Šv. Rašto mokslų draugijų: 
Catholic Biblical Association of America, Society of 
Biblical Literature, American Schools of Oriental 
Research ir College Theology Society. Na, ir mū- 
siškėje Lietuvių Katalikų Mokslo Akademijoje. 
Mokslų draugijos sudaro sąlygas studijiniams sam- 
būriams ir padeda būti au courant Šv. Rašto 
srityje. Pereitą vasarą turėjau progos dalyvauti 
tarptautiniame poros savaičių seminare, Hartford, 
CT, mieste ryšium su krikščionių ir musulmonų 
studijiniu sambūriu. 


— Dabar leiskite paklausti ir labiau speku- 
liatyvinių klausimų, liečiančių mūsų pačių, kaip 
savo laiko žmonių, santykį su Šventuoju Raštu. 
Pavyzdžiui, ar negali būti, kad Šv. Rašto, kaip 
Dievo žodžio savo tautai samprata nėra taip leng- 
vai sugriebiama, kai atsižvelgiama į tai, kiek daug 
Senajame Testamente yra įjungta žmogiškosios 
patirties — ne tik atpasakojama nuolatiniai tautų 
tarpusavio karai su neišpasakytom žiaurybėm 
(Jozuės, Teisėjų, Karalių knygose), siūlomas kar- 
tais labai jau pragmatiškas požiūris į gyvenimą, 
susijęs su Artimųjų Rytų smulkių prekybininkų 
visuomenės morale (Patarlių knygose), lyriškai 
jautriai švenčiama žemiškoji meilė tarp vyro ir 
moters (Giesmių Giesmėje). Kokia prasme šita 
nuostabiai plati skalė — temų, motyvų, istorinių 

įvykių — yra Dievo žodis? Ar Senasis Testamen- 
tas turi jungtį pats savyje, ar tą jungtį jam 
suteikia jo klausytojo tikėjimas? 


— Šiuo klausimu paliečiate pačią tikėjimo 
Knygos šerdį. Dievas, prašnekindamas mus per 
žmones, tapo labai žmogiškas. Senajame Testa- 
mente jis kalba hebraiškai ir aramaiškai per žy- 
dus, o Naujajame — graikų kalba. Žmogiškoji 
patirtis sąlygoja tikėjimo Knygos įkvėpimą, žmogiš- 
koji patirtis sąlygoja jos aiškinimą. Šv. Raštas 
labai žmogiškas — necenzūruotai žmogiškas. 

Hebrajai buvo semitai ir Artimųjų Rytų gy- 
ventojai. To negalima išleisti iš minties. Sunai- 
kinimas ir žiaurumai Dievo vardu užgauna nūdie- 
nį skaitytoją. Nejaugi Dievas buvo ar gali būti 
toks žiaurus? Labai svarbu skirti Dievą ir žmonių 
Dievo supratimą net paties Dievo Knygoje. Mat 
net įkvėptųjų autorių Dievo samprata yra žmogiš- 
ka. Joje gausu semitiškumo iš Artimųjų Rytų. 
Senojo Testamento Dievas yra tas pats Kūrėjas 
ir rūpestingas Tėvas, kurį mes garbiname. Žmonių 
požiūris keitėsi. Paimkime pavyzdžiu saulę. Ta pati 
saulė yra skirtinga ryto metą, vidudienį ir vakare, 
nes mūsų "požiūris" yra skirtingas. 

Patarlių knyga atspindi pasitikėjimą gyvenimu, 
paremtą sveiko proto išmone ir įgūdžiais. Tei- 
giama, kad gyvenimas gali būti darnus, nes turi 
logiką: du plius du yra visuomet keturi! Todėl ir 
pataria: mokykis iš gyvenimo! Patarlių knyga 

priklauso Senojo Testamento išminties raštijai. 
Jos turiniu yra žmogaus siekis būti darnoje su 
savimi ir su aplinka. Šalia Patarlių knygos yra ir 
Jobo knyga — drama. Ji verčia giliai susimąstyti. 
Mat gyvenimas yra daugiau negu logika: du plius 
du dažnai yra penki! Teisusis Jobas turėtų būti 
ir sveikas, ir turtingas, ir išmintingas pagal Pa- 
tarlių knygos išmonę ir įgūdžius. Tačiau išgyvena 
baisią tragediją. Jobo knyga rašo apie kūrinį 
nerime: kūrinys šaukia Kūrėją pasiaiškinti. Už 
šio iššūkio slypi žmogaus gyvenimo — prasmės ir 
laimės paslaptis. Gimstama gyventi, o reikia mirti! 
Kieno rankose yra žmogaus likimas? Kas duoda 
drąsą gyventi mirties šešėlyje? Abi knygos — Pa- 
tarlių ir Jobo — priklauso išminties raštijai. Abi 
turi Artimųjų Rytų foną. Tačiau jų dėjimas krūvon 
ir keliami būtiniai klausimai viršija kaimynų raštiją. 

Giesmių giesmės knyga yra apie vyro ir moters 
meilę. Nėra abejonės, kad ši poezijos pynė turi 
ryšius su vedybų šventimu tarp izraeliečių. Ja 
lyriškai švenčiama vyro ir moters meilė. Jūsų 
žodis "švenčiama" yra labai taiklus ir naudotinas 
prasmės bei laimės sampratoje. Būdami lietu- 
viai, mokame švęsti religines ir tautines šventes, 
bet nemokame švęsti savo kalbos, papročių, pras- 
mės. Giesmių giesmė liudija Senojo Testamento 
prasmės ir meilės šventimą. Vyro ir moters mei- 
lės tematika išreiškiama Dievo ir Tautos — žmo- 
nijos ir pavienio žmogaus — meilės ryšys. Iš 
tikrųjų Šv. Raštą galima sutraukti į tris žodžius: 

Dievas myli žmogų! Tačiau tam išreikšti reikia 
įvaizdžio. Ar bereikia gilesnio ir patrauklesnio 
įvaizdžio kaip jautrioji ir jaudrioji vyro ir moters 
meilė Giesmių giesmėje? 

Šv. Raštas turi plačią temų ir motyvų skalę. 
Ji, kaip ir žmogiškoji patirtis, yra daugiasluoksnė 
ir daugiaskarė. Tačiau visas temas ir motyvus į 
vieną jungia Dievo užmojis ir veikla Šv. Rašto 
bendrijos — žmogiškos patirties fone. Drįsčiau 
rišti visą Senąjį Testamentą į dvi temines gijas: 
1. Išganymo, arba tikėjimo išganymu, temą, ir 2. 
Žmogaus kūrybiškumo, arba atsakomybės pajutimo 
už save ir pasaulį, temą. Išganymo istorijos tema 
skaitinys po skaitinio išryškina Dievo rūpestį žmo- 
gumi bėdoje ir žmogaus Dievo ilgesį ir ieškojimą 
savo bejėgiškume. Šv. Rašto žmogaus kūrybiškumo 
tema yra itin nuostabi. Kūrėjas moko žmogų - kū- 
rinį imti, kad pajėgtų — kad išmoktų! — duoti. 
Kūrėjas lydi kūrinį, mokydamas jį duoti, tapti jo 
“paveikslu ir panašumu". Senojo Testamento “žmo- 
gus“ gauna Sodą, Žemę, Pažadą..., kad neštų 
palaimą pasauliui. Taigi tematinė Senojo Testa- 
mento jungtis yra jo teminės gijos. Raskite pa- 
saulio raštijoje kitą knygą, rašytą per 1300 metų, 
su tokia tvirtai nuoseklia tematika! 


— Ar žydiškasis - krikščioniškasis Šv. Raštas 
turi visuotinę reikšmę ir pasaulinei kultūrai, 
paliekant tuo tarpu nuošaly faktą, kad tikintie- 

siems jis yra jų tikėjimą paliudijantis dokumentas? 
Pavyzdžiui, kanadietis literatūros teoretikas ir taip 
pat Šv. Rašto mokslininkas Northrop Frye aptaria 
Šv. Raštą, kaip enciklopedinį veikalą, kuriame su- 
telpa visa kosmoso istorija, nuo jo pradžios, arba 
sukūrimo, iki jo eventualios pabaigos. Pasak Frye, 
Šv. Rašto reikšmė ir įtaka pasaulinei literatūrai 
yra neišmatuojama, nes jis yra didžiausias visos 
Vakarų civilizacijos vaizdinių sistemų šaltinis. Ar 
Jūs taip pat būtumėte linkęs manyti, kad Šv. 
Raštas turi nepamainomą vertę ir mūsų laikų, 
sekuliariniam pasauliui? Jeigu taip, kaip ją ap- 
tartumėte? 


— Čia labai įdomus klausimas! Tikintiesiems 
Šv. Raštas yra tikėjimo Knyga, o pasaulinei rašti- 
jai religinis šedevras. Neklysiu teigdamas, kad 
Šv. Raštas yra labiausiai skaitoma knyga pasauly- 
je. Pavyzdžiui, pagal American Bible Society, 
protestantų draugijos statistinius duomenis, 1983 
m. buvo išplatinta 9,044,800 Knygos egzempliorių 
1,785 skirtingomis kalbomis. Tai tik Jungtinių 
Amerikos Valstybių protestantų Knygos draugijos 
duomenys. O kur katalikų ir žydų domėjimasis 
Šv. Raštu! Be to, europiečiai neatsilieka nuo Nau- 
jojo Pasaulio tikinčiųjų. 

Kodėl Šv. Raštas domina žmoniją? Ar pats 
Šv. Raštas domina? O gal tik dėl to, kad jis 
piršte įperšamas? Pats Šv. Raštas žmoniją domina. 

Neveltui Sovietų Sąjunga Šv. Raštą laiko pavo- 
jingu ir draudžia jį net giminėms atvežti. 

Šv. Raštas domina žmoniją, nes prašnekina 
kiekvieną skaitytoją būtiniais klausimais. Pasakoji- 
mas apie Abraomą įasmenina bendrijinę ir visuo- 
tinę Senojo Testamento savimonę — tikėjimą Die- 
vu — ir kelionę su Dievu į pažadėtą, bet ne- 
pažįstamą ateitį. 

Vakarų žmogus turi du pasakojimus apie gyve- 
nimo prasmę ir laimę: apie Abraomą ir Odisė- 
ją. Taigi save įasmeninama dviem visuotiniais 
asmenimis: šventraštiniu ir graikiškuoju. Abraomas 
atspindi tikinčiojo — žydo, krikščionio, musul- 
mono odisėją — kelionę ateitin, kuri jam yra 
Dievo pažadėta, bet lieka jam nepažįstama. Tuo 
tarpu Odisėjas atspindi žmogaus kaip žmogaus 
“odisėją" — grįžimą į namus — “Itaką"". Namai 
be ateities žmogaus nepatenkina. Šv. Rašto isto- 
rijos samprata yra visuotinesnė negu graikiškoji. 
Mat ji yra linijinė, o graikiškoji tik cikliška. 

Pasakojimas apie “gera ir pikta“ Šv. Rašte 
turi visuotinumo akiratį. Įvaizdžių pagalba, Pra- 
džios knygoje (3,1—11) aprašoma nuostabi žmonijos 
pradžia ir įžūlus nuosprendis būti “kaip Dievas“ 
ir apspręsti kas yra “gera ir pikta“. Ir vaikas, 
ir išminčius pajėgia šį pasakojimą perimti ir atpa- 
žinti pikto — žmogaus įžūlumo, arba nuodėmės, 
raidą. Būdinga, kad pasakojimas nenaudoja net 
žodžio "nuodėmė", bet savo turiniu išreiškia, kas 
yra nuodėmė ir kaip ji reiškiasi žmogaus gyvenime. 

Ji yra ne tik psichologiškai galima, bet ir yra 
tikroviška žmogaus patirtis. Dievo kreipinys į žmo- 
gų “Kur tu esi?“ yra būtinis žmogaus nerimas 
“Nugi dabar! Ką aš užtaisiau?“ Hebrajų kalba šis 
Dievo kreipinys yra tik žodelytis: ajjeka! Bet jo 
prasmės nesutalpina net storiausios knygos. 

Šv. Raštui yra būdinga istoriją ir žmogaus gy- 
venimą suprasti kelionės įvaizdžiu ir sąranga. 
Išėjimas iš Egipto — ėjimas per Sinajaus dykumą 
— įėjimas į Palestiną yra likiminis Senojo Tes- 
tamento Įvykis. Jis ne tik padeda suprasti istorinę 
žydų kelionę XIII a. prieš Kristų, bet ir asme- 
nišką nūdienio žmogaus gyvenimą. Gyvenimas yra 
kelionė. Ypač mūsų tautos išgyvenimas daro aną 
istorinį įvykį artimą mums: išėjimas iš Tėvynės 
— ėjimas per patirties dykumą — įėjimas į ... 
Šv. Raštas turi antropologinę — žmogiškai visuo- 
tinę prasmę. 

O ką bekalbėti apie Dievo teismą — atleidimą 
Šv. Rašte. Dievas teisia atleisdamas ir atleidžia 
teisdamas. Atleidimu sukuriama visiškai naujutėlė 
padėtis tarp teisiamojo ir Teisėjo. Teismas, kuris 
alsuoja kerštu, iššaukia kerštą, o atleidimas sukuria 
nelauktus galimumus. 

Kaip aptarčiau Šv. Raštą? Ar gali vispusiškai 
aptarti tikėjimą, viltį, meilę, atleidimą? Ar galima 
vispusiškai aptarti žmonijos ir pavienio žmogaus 
vingius į prasmę ar laimę? Šv. Raštas yra Die- 
vo Atsiminimai apie savo rūpestį žmogumi bėdoje 
ir žmogaus prasmės ir laimės ilgesį — ieškojimą. 

— Koks būtų statusas tada kitų kultūrų 
šventųjų raštų — indų, kiniečių? Kodėl šventieji 
raštai, kaipo tokie, iš vis yra reikalingi žmo- 
giškoms visuomenėms ir kultūroms? 


— Religija yra Dievo ieškojimas, o tikėjimas — 
atliepimas Dievui, besirūpinančiam žmogumi bė- 
doje. Šventieji kinų, indų, japonų raštai atspindi 
ilgaamžį žmonijos Dievo ieškojimą. Būdinga, kad 
religija yra tų tautų kultūrinės buities siela. Reli- 
gija — bendravimo su Dievu ieškojimas turi šak- 
nis spontaniškame nuostabos ir bėdos išgyvenime. 
Todėl galima būtų kalbėti apie žmonijos religi- 
nę savimonę — nuostabos ir bėdos išgyvenimą — 
ir jos istoriją šventuose raštuose. 

Aplinka — visata ir patirtis sąlygoja Dievo 
nuojautą ir nuovoką žmoguje. Gamta ir gyveni- 
mas “prašnekina" žmogų ir jam “apreiškia" bū- 
tinius ir likiminius klausimus. 


Tikėjimas turi šaknis įvykiuose. Šv. Raštas 
liudija, kad Dievas įsijungė į istoriją. Žydai ir 
krikščionys tiki, kad atliepimas Dievui turi istoriją 
ir yra įraštintas Knygoje. Būdinga, kad musulmo- 
nai krikščionis ir žydus laiko “Knygos Tauta“. 


Vatikano II Susirinkimo pagarba kitoms reli- 
gijoms yra labai būdinga. Dievas yra tas, “kuris 
trokšta, kad visi žmonės būtų išganyti ir pasiek- 
tų tiesos pažinimą“ (1 Tim 2, 4). 

— Be abejo, kiek tai liečia mus krikščionis, 
mūsų Šv. Raštas mums yra paties tikėjimo pa- 
grindas — tai lyg rodytų, kad ir visais amžiais 
vykdomas jo studijavimas galutinai yra vedamas 
noro Dievo ir žmogaus santykio paslaptį geriau 
suvokti ir jos tikrovėje dalyvauti. Bet yra žmo- 
nių, kurie baiminasi, kad Šv. Rašto tyrinėjimas 
silpnina ir griauna tikėjimą. Ar šitas priekaištas 
yra kiek pagrįstas, ar čia tik dar vienas pavyz- 
dys, kaip mums lietuviams visokią dvasinę kaitą, 
atrodo, yra lemta išgyventi gerokai vėliau už likusį 
pasaulį — pvz. ar mums čia tik dabar gal pasi- 
kartos ta tikėjimo krizė, kurią Vakarų Europa 
perėjo 19 šimtmety, kai jai atrodė, kad mokslas 
griauna Šv. Rašto autoritetą? 


— XIX a. buvo pirmūnų amžius Šv. Rašto 
istoriškai - kritiškose studijose. Būdami racionaliz- 
mo ir ultraliberalinės teologijos užburti, protestantų 
egzegetai nevisuomet pajėgė atskirti savo amžiaus 
prielaidas nuo Šv. Rašto tiesos. Nežiūrint to, 
reikia pripažinti, kad jie ištobulino istoriškai - 
kritiškąjį metodą Šv. Raštui nagrinėti. Esame XX 
a. vaikai. Mokomės iš praeities klaidų. Baimi- 
nimasis dėl galimos tikėjimo krizės yra tik prie- 
danga. O gal net tingumo apraiška. Tikėjimas 
niekuomet nėra nuogas žinojimas, bet žinojimas 
su pasitikėjimu, — žinojimas, kad Dievu galima 
pasitikėti. 

— Ar sakytumėte, kad lietuvių tarpe Šv. 
Rašto pažinimas yra pakankamas, tiek kiek jis 
reikalingas krikščioniškųjų tikėjimo tiesų pasisavi- 
nimui, liturgijos prasmingam vykdymui ir išgyve- 
nimui, bendruomeninio gyvenimo teisingesnėms 
formoms ir viltingai krypčiai? 


— Mūsų tauta myli Šv. Raštą — Dievo žodį. 
Kas galėtų vispusiškiau išreikšti Dievo žodžio 
pagrindinę temą — Dievo rūpestį žmogumi kaip 
lietuvių pakelės Rūpintojėlis! Paties Šv. Rašto 
pažinimas mūsuose nebuvo puoselėjamas. Nebuvo 
tam laiko, paruoštų žmonių, priemonių ... Be to, 
išgyvenome ir išgyvename netikrumą Tėvynėje, 
tremtyje, išeivijoje. 

Reikia džiaugtis išeivijos kūrybingumu. “Krikš- 
čionis Gyvenime“ knygų serijos leidėjas prel. dr. 
V. Balčiūnas, Chicagos Šv. Rašto studijinės va- 
karonės, sesuo Ona Mikailaitė Toronte, sesuo Ig- 
nė Marijošiūtė Hartforde, CT, spauda — Draugo, 
Darbininko, Aidų, Ateities puslapiai tai liudija. 
Jaučiama teigiamas poveikis puoselėti Šv. Rašto 
pažinimą. Ateitininkai ir skautai patys daug laimė- 
tų ir būtų dideli talkininkai, kurdami Šv. Rašto 
pažinimo židinius savo veiklos sąrangoje. Jie galėtų 
įnešti daug šviežumo į parapijų gyvenimą. Mūsų 
kunigų skaičius išeivijoje mąžta. Be to, jiems ne- 
įmanoma skirti nei laiko, nei jėgų šiam tikslui, 
nes jų sielovadinis rūpestis matuojamas ne parapi- 
jos, bet vyskupijos (ar net valstijos!) ribomis. 


38 


— Kodėl, Jūs manytumėte, iš lietuvių tiek 
mažai iki šiol atsirado žmonių, kurie rinktųsi 
Šv. Rašto studijas? Kunigų daugiausia turbūt 
yra turinčių kanonų teisės doktoratus, yra ir isto- 
rikų, o Šv. Rašto specialistų — vienas kitas? 
Ar tai neturi įtakos ir bendram mūsų religinio 
supratimo lygiui lietuviškoje visuomenėje? 


— Į šį klausimą neturiu atsakymo. Galbūt 
su juo reikėtų klibinti tuos, kurie turi platesnį 
akiratį mūsų visuomenėje. Viena mane džiugina: 
Tėvynės kunigų nagingas darbštumas. Džiaugiamės 
jų verstu Naujuoju Testamentu ir Psalmynu. Kun. 
Č. Kavaliauskas, kun. V. Aliulis ir kun. A. Lie- 
sis yra verti didelės pagarbos ir dėkingumo. Nors 
ir būdami toli nuo Šv. Rašto studijų centrų bei 
atskirti nuo Vakarų pasaulyje daromos pažangos jo 
pažinime, jie atlieka didelius darbus. 


— Kaip galėtumėme Šv. Rašto pažinimą ge- 
riausiai toliau ugdyti? Lietuviams, basidomintiems 
Šv. Raštu, kokius autorius svetimomis kalbomis 
labiausiai rekomenduotumėte? 


— Atrodo, kad mūsų visuomenei padėtų tei- 
giamas poveikis spaudoje, šeštadienio mokyklose, 
studijų būreliuose, jaunimo stovyklose... Neuž- 
tenka apie vertybes kalbėti, reikia jas ir suda- 
bartinti. Šv. Rašto turinys — Dievas myli žmogų! 

— yra Kristus. Ne tiesų ryšulys, bet Asmuo. 
Kristaus pažinimas be Šv. Rašto yra lėkštas. Mūsų 
išeivija yra įgudusi naudotis daugeliu svetimų 
kalbų. Šio pokalbio rėmuose būtų lengva prašauti 
pro šalį, bandant nurodyti autorius ar knygas 
apie Šv. Raštą. Turime savo kalba Įurgio Straz- 
do verstą knygutę Imk ir Skaityk! Knygutės 
autorius — I. Havener. Ją išleido “Krikščionis 
Gyvenime“, Putnam, CT. Tai yra puikus įvadėlis 
į Šv. Rašto skaitymą ir knygas apie Šv. Raštą. 
Be to, šiame krašte yra labai populiarus žurnalas, 
vardu The Bible Today. Adresas: The Liturgical 
Press, Collegeville, MN 56321. Kiekvienas nume- 
ris aprašo kelioliką veikalų apie Šv. Raštą anglų 
kalba. 


— Dabar gal kiek labiau poleminis klausi- 
mas. Į Senąjį Testamentą buvome įpratę žiūrėti, 
kaip į išskirtinį, jokiam kitam literatūriniam žan- 
rui neprilygstantį žydų tautos istorijos dokumentą, 
kadangi per jį kalba apreiškimas. Tačiau dabar, 
kada vis labiau vystosi Artimųjų Rytų anksty- 
vujų civilizacijų studijos, matome, kad žydai ne- 
buvo apsaugoti nuo įtakų iš šalies, nuo sąlyčių 
su pagoniškomis kultūromis. Kartais jie naudojo 
tų pačių mitų variantus; jų pasaulėjauta daug 
kur rėmėsi elementais, būdingais tos pasaulio 
srities socialinei sąrangai, pvz. valdovo ir paval- 

dinio santykis buvo ir žydų panaudotas Dievo 
pergyvenimui išreikšti. Ar Šv. Rašto autoriai ši- 
tokias paveldėtas kultūrines sampratas ir nuotai- 
kas aktyviai keitė, kad jomis geriau išreikštų 
Senojo Testamento bendruomenei įkvėptą Dievą 
žodį, ir ar tas jiems visuomet yra pavykę? O 
kaip su žydų esminiu savęs pergyvenimu, kaip 
klajoklių tautos, kuris Senajame Testamente yra 
įgavęs giliai religinį charakterį? Ką tai reiškia 
mums — šiauriečiams, labiau besiilgintiems sau- 
lės, negu dykumoje įsiklausantiems į Dievo bal- 
są, žemdirbių tautai — iš būtino reikalo sėsliems 
ir grūdo auginimu susirūpinusiems? Ar galima 
laukti iš lietuvio, kad jis skubiai ir paklusniai 
atsilieptų į reikalavimą susilankstyti palapines 
ir iškeliauti į jam visiškai nežinomą šalį? Tad 
kodėl mes turėtume bandyti šitomis kategorijo- 
mis, kad ir simboliškai, galvoti? Kitaip tariant, 
ar nėra labai daug, kur Senojo Testamento pa- 
tirtis neatitinka mūsajai? Tad kodėl į ją reikėtų 
žvelgti, kaip visuotinai saistančią? 


— Jūsų klausimas rodo, kad Jūs pažįstate 
Šv. Raštą. Bandysiu jį atsakyti, darydamas skirtu- 
mą tarp to, kas Šv. Rašte yra laiko ir vietos 
aplinkybių sąlygota, nuo to, kas jame yra amžina. 
Žydų patirtis buvo daugiasluoksnė: klajokliai, žem- 
dirbiai, tremtiniai emigrantai. Tai gausiai liudija 
Šv. Rašto užuominos į laiko ir vietos sąlygotą 

patirtį. Tiesa, mūsų patirtis ne visuomet atitiks 
žydų padėtį, tačiau už sąlygotosios patirties slypi 
amžinai likiminė ir visuotinė žmogaus patirtis. 
Istorinis Egzodas - Sandora — Išėjimas iš Egipto 
ir Sinajaus Sandora apreiškia amžinai likiminę ir 
visuotinę žmogaus patirtį. Gyvenimas yra išėji- 
mas - ėjimas - atėjimas. Kultūrinė ir istorinė antro- 
pologija tą patį liudija. Pažindamas žydų istorinį 
išėjimą iš nelaisvės laisvėn, murmėjimu sklidiną 
buvojimą dykumoje ir įėjimą į Pažado Žemę, 
atpažįstu savo gyvenime išėjimą — “dykumą“ 
— įėjimą. Galima sakyti, kad kiekvienas asmuo 
turi savo "Egiptą", savo “dykumą, savo “pažado 
žemę“. Ši yra visuotinė ir amžinai reikli Šv. 
Rašto įžvalga. Būti ir tapti vispusišku asmeniu 
reikia "išeiti" iš sau būdingo tikrovės lopelio, 
"eiti" per sau būdingą dykumą ir ilgainiui “įei- 
ti" į prasmę - laimę. 


— Iš kitos pusės, kaip motyvas per “Rakto 
į Senąjį Testamentą" pirmąją dalį eina Jūsų labai 
patraukli mintis, kad žydų tautos, Dievo vedamos, 
pergyvenimą galėtume prisiimti kaip paralelę mū- 
sų pačių tautos istorijai, ypač po pergyventų 
šio šimtmečio sukrėtimų. Ar sutiktumėte šią įžval- 
gą čia mūsų skaitytojams pakartoti ir ją gal iš- 
plėsti? 


— Paralelė mūsų tautos istorijai slypi visuo- 
tinėje ir amžinai reiklioje Šv. Rašto įžvalgoje į 

žmogaus gyvenimą. Esame maža tauta. Be to, iš- 
blaškyta. Turime tris židinius: Tėvynę, tremtį, 
išeiviją. Visiems trims reikia drąsos eiti į ateitį 
— nežinomą, bet pažadėtą. Tėvynę ir tremtį 
atspindi Kronikos numeriai. Išeivijos rūpesčiai ir 
baimės, be abejo, mums labiausiai spigina akis ir 
ėda širdį. 

Senasis Testamentas liudija, kad neužteko gim- 
ti izraliečiu, reikėjo tokiu ir tapti. Ir lietuviu ne- 
užtenka gimti, reikia norėti lietuviu ir būti. Tapti 
izraeliečiu reiškė perimti šventąjį tikėjimo kraitį: 
praeities Sandoros bendrijos patirtį, gyventi rū- 
pesčiu įdiegti gyvenime savitumą, kuris būtų vertas 
Dievo. Ką reiškia tapti lietuviu? Kaip reikia tapti 
lietuviu? Perimant savo tautos religinį ir tautinį 
kraitį — religinis kraitis puoselėja žmoguje visuo- 
tinumą, o tautinis duoda savitumą — “stubur- 
kaulį" asmeniui. Švenčiant savo tautiškumą — 
kalbą, papročius, ateitį, kuri jau dabar prasideda. 
Žinoma, tik ne kitų tautų sąskaita. 


— Su ilgalaike komunistinė rusų okupacija 
Lietuvai buvo atimta galimybė išvystyti teologijos 
studijas mūsų tautoje, gal net įspausti krikščio- 
niškon teologijon lietuvišką žymę. Nemažai, aišku, 
per tą laikotarpį buvo atlikta išeivijoje, bet vistiek 
šitos skriaudos pasekmės mūsų žmonėms ir mūsų 
tautinei kultūrai turi būti labai žalingos. Dr. Dalia 
Katiliūtė - Boydstun 1982 metų Ateities seminare 
apie Lietuvos pogrindžio spaudą atkreipė dėmesį, 

kad psichologinės sąlygos, kurios susidaro prie- 
spaudoje, verčia žmonių tikėjimą stangrėti ir likti 
primityviu savo formomis ir sąvokomis — tai 
matyti ir LKB Kroniką pastudijavus. Kokias per- 
spektyvas Jūs įžvelgtumėte lietuvių teologinio iš- 
silavinimo augimui per, sakykim, ateinantį šimtą 
metų? Ar yra uždavinių dabar, kurių išeivijoje 
galėtų ar turėtų imtis šiuo atžvilgiu? Ko linkėtu- 
mėte savo kartos lietuviams? 


— Net tamsus debesis dažnai turi sidabrinį 
pamušalą! Taip, mūsų tauta vargsta ir kenčia. Bet 
vargas ir kančia mūsų tautos istorijoje subūrė 
tautą ateičiai. Motina prie ratelio, knygnešys su 
knygų našta, laisvės kovotojas su ginklu... Vis 
tai vargo ir kančios vaizdai. Tiesa, vargas ir kančia 
dažnai gundo nuleisti rankas ir nustoti vilties 
tikėti Dievu — Ateities ir Staigmenos Viešpačiu. 
Išeivijos jaunimas nepateisins savęs su “Kas iš 
to?“ Laikas jam pajusti, kad dabartis kreipiasi į 
šią jauną kartą su iššūkiu tikėti Ateitimi. Iki šiol 
mūsų išeivijos tautinę drąsą ugdė dar Tėvynėje 
išaugę kunigai, vienuoliai, mokytojai, spaudos dar- 
buotojai ... Į jų gretas įsijungęs prieauglis yra ne- 
gausus ir nepakankamas. Kviečiu jaunąją kartą 
būti drąsios vilties kojomis, rankomis, širdimi. 

IŠMINČIAI IR ŽVAIGŽDĖ — 
TIKĖJIMO ŠAUKLIAI 


Dievas rašė savo Knygą per įkvėptus rašyto- 
jus. Jie buvo senovės Artimųjų Rytų, — savo am- 
žiaus ir savo krašto žmonės. Todėl Dievo žodis 
atspindi ir įkvėptųjų rašytojų laikotarpį, jų aplinką, 
pasaulėjautą ir gyvenimo būdą. Norint išgirsti tai, 
ką sako Dievas per įkvėptuosius rašytojus, reikia 
suprasti tai, ką norėjo ir nori pasakyti įkvėptasis 
rašytojas. 

Didžiuma Šv. Rašto skaitinių yra lengvai pri- 
einami skaitytojui. Šv. Dvasios vedama, atvira skai- 
tytojo širdis pajėgia Šv. Raštą skaityti ir rasti 
jame šviesos buities žaizdre. Tačiau dalis Šv. Rašto 
skaitinių pareikalauja pastangų juos suprasti. Ka- 
dangi Šv. Raštas yra Knyga, — geriau pasakius, 
knygų Rinkinys, — Dievo parašyta per tikinčius 
rašytojus ir surinkta tikėjimo Bendrijai, todėl ir ti- 
kintysis, skaitydamas nūdien Šv. Raštą, visapu- 
siškiau jį supras, susipažindamas su šiuolaikiniu 
sunkesniųjų jo skaitinių aiškinimu Bendrijoje. 

Skyrius “Išminčiai ir Žvaigždė: Tikėjimo šauk- 
liai" yra atspaudas straipsnio iš 1983 gruodžio 22 
Tėviškės Žiburių numerio. 

Dvi Evangelijos — Mato ir Luko prasideda 
pasakojimu apie Jėzaus pradėjimą ir gimimą. Įpras- 
ta jį vadinti pasakojimu apie Jėzaus kūdikystę. 
Kitos dvi Evangelijos — Morkaus ir Jono pasako- 
jimo apie Jėzaus kūdikystę neturi. Morkus netgi 
nieku neužsimena apie Juozapą, o Jonas nė sykio 
nevadina Jėzaus motinos vardu. Todėl Mato ir Luko 
pasakojimai apie Jėzaus kūdikystę duoda mums 
Kalėdų skaitinius — Jėzaus, Dievo Sūnaus ir 
Mesijo, Gimimo šventės aprašą Naujajame Testa- 
mente (Mt 1-2; Lk 1-2). 


Jėzaus kūdikystės pasakojimo 
istoriškumas 

Popiežiškoji Šv. Rašto komisija 1964 m. pa- 
skelbė direktyvas apie “Istorišką Evangelijų tiesą“. 
Mokoma, kad Evangelijos — keturi pasakojimai 
apie Jėzaus viešąją veiklą turi šaknis žodžiuose, 
kuriuos ištarė Jėzus, ir darbuose, kuriuos jis at- 
liko. Be to, pabrėžiama, kad Jėzaus žodžiai ir 
darbai atspindi pradinės krikščionių Bendrijos tikė- 
jimą bei poreikius. Įžiūrimi net trys tikėjimo 
kraičio perdavimo laikotarpiai: istorinė paties Jė- 
zaus viešoji veikla — maždaug 28-30 m. po Kr., 

apaštalų veikla — maždaug 30 - 65 m. po Kr., 
Evangelijų rašymas — maždaug 60 - 100 m. po 
Kr. Evangelijos yra istoriškos, nes jos atspindi Jė- 
zų — jo gyvenimą ir veiklą, apaštalų darbus, 
Evangelistų rašymą. Tačiau Evangelijų istorija nėra 
pažodinė istorija. 

“Istoriška Evangelijų tiesa“ padeda suprasti 
pasakojimą apie Jėzaus kūdikystę. Jo istoriškoji 
tiesa buvo sąlygota pirmojo kristinio amžiaus 
krikščionių Bendrijos tikėjimo ir poreikių. Todėl, 
norint deramai suprasti pasakojimo apie Jėzaus 
kūdikystę istorinę tiesą, reikia pažinti tikėjimo 
kraičio perdavimą pirmykštėje Bendrijoje. 

Pasakojimo apie Jėzaus kūdikystę istorinės 
tiesos supratime matyti raida su trim stadijom. 
Dvi iš jų jau yra praeities dalykas, o trečioji 
dar tik prasideda. Pirmoji stadija išryškino, kad 
pasakojimas apie Jėzaus kūdikystę skiriasi savo 
kilme nuo pasakojimo apie viešąją Jėzaus veiklą. 
Mat Jėzaus viešąją veiklą liudija apaštalai. 

Kieno liudijimu remiasi pasakojimas apie iš- 
minčius ir žvaigždę? Kadaise buvo polinkis rem- 
tis šeimos — Juozapo ir Marijos liudijimu. Po- 
linkis rėmėsi spėliojimu. Tačiau spėliojimas iš- 
blėso antrosios stadijos metu. Mat atpažinta, kad 
Matas ir Lukas skirtingai pasakoja apie Jėzaus 
kūdikystę — pradėjimą iš Mergelės ir gimimą. 

Kaikur jiedu sutaria, o kaikur bemaž vienas 
kitam prieštarauja. Matas ir Lukas sutaria apie 
gimimą Betlėjuje ir pradėjimą iš Mergelės; Matas 

žino apie bėgimą į Egiptą dėl Erodo žiaurumo, o 
Lukas pasakoja apie ramų šv. Šeimos grįžimą į 
Nazaretą be jokio trukdymo. Atidus Mato pasako- 
jimo skaitymas rodo, kad Marijos ir Juozapo namai 
buvo Betlėjuje (Mt 2, 11). Todėl jis ir turi pa- 
aiškinti, kodėl šv. Šeima, grįžusi iš Egipto, apsi- 
gyveno Nazarete, o ne Betlėjuje (Mt 2, 22-23). 

Pagal Luko pasakojimą, šv. Šeima buvo atkelia- 
vusi iš Nazareto. Dvejopą pasakojimą apie Jėzaus 
gimimą padaro keblesnį nuostabūs įvykiai: neį- 
prasta žvaigždė dangaus skliaute ir neįprasta išmin- 
čių kelionė. Apie žvaigždę tyli astronomija, o apie 
išminčius nėra daugiau užuominų. Pradėta abejoti 
jų istoriškumu. Kilusias abejones sunkino atpaži- 
nimas, kad Mato pasakojimas apie žvaigždę ir iš- 
minčius labiau atspindi Senąjį Testamentą negu jo 
pasakojimai apie viešąją Jėzaus veiklą. Mato pasa- 
kojimo apie žvaigždę ir išminčius ištaka imta 
laikyti mąstymą apie Senąjį Testamentą. Šio mąs- 
tymo išdava buvo pavadinta “midraš"" vardu, t. y. 
tikėjimo pastangomis suprasti Senojo Testamento 
skaitinius Jėzaus — Gerosios išganymo Naujienos 
šviesoje. 

Būdinga, kad šiai Jėzaus kūdikystės pasakoji- 
mo supratimo stadijai rūpėjo atsakymai į klausimus: 
ar buvo išminčiai? (Mums įprasta juos vadinti 
Trimis Karaliais). Ar buvo žvaigždė? 

Nūdien esame trečioje ir, atrodo, kur kas 
labiau savimi pasitikinčioje Jėzaus kūdikystės pa- 
sakojimo tyrinėjimo bei supratimo stadijoje. Ir toliau 

stengiamasi išnarplioti atpažintas istorines proble- 
mas. Tačiau dėmesio šerdimi yra Jėzaus kūdi- 
kystės pasakojimo reikšmė tikėjimui. Ką norėjo — 
ką nori pasakyti įkvėptasis autorius tikėjimo Bend- 
rijai? Taigi klausimą apie pasakojimo kilmę pakeitė 
klausimas apie jo teologinę prasmę Evangelijoje. 
Kaip siejasi kūdikystės pasakojimas su visa Mato 
Evangelija? Kokiu būdu jis išreiškia ilgai lauktąją 
Žinią apie Išganymą, tikrai ir raidiškai tapdamas 
įtaigia Gerąja Naujiena? 


Kodėl Matas rašo Jėzaus kūdikystės 
pasakojimą? 

Šis klausimas yra įmanomas šiuolaikinio pri- 
ėjimo prie Evangelijų tyrinėjimo šviesoje. Mat 
anksčiau Evangelijos buvo suprantamos kaip Jė- 
zaus gyvenimas — biografija. Ankstyvesniajam 
Evangelijų tyrinėjimui buvo nuoseklu atpažinti Jė- 
zaus kūdikystės pasakojime Jėzaus gyvenimo — 
biografijos pradžią. Nūdien atpažinta, kad Evange- 
lijos savo kilme nėra Jėzaus biografija, bet įkvėp- 
tas tikėjimo liudijimas, kurio šerdimi yra likiminis 
Jėzaus įnašas į išganymo istoriją. 

Evangelijos turi esminį ryšį su apaštalų veikla. 
Pats pradinis evangelinis apaštalų skelbimas turi 
ištaką svarbiausiame Jėzaus įnaše į išganymo is- 
toriją, būtent, Jėzaus mirtyje ir Prisikėlime. Pasako- 
jimas apie kančią buvo pati pirmutinė Evangelijų 
kraičio dalis. Ilgainiui prie pasakojimo apie kančią, 
— chronologiniu požiūriu tai buvo grįžimas į laiko- 

tarpį prieš Jėzaus mirtį ir Prisikėlimą — buvo pri- 
jungti Jėzaus žodžių ir darbų rinkiniai. Prisikė- 
limo šviesoje išryškėjo šių atsiminimų iš Jėzaus 
viešosios veiklos įnašas į išganymo istoriją. Būdinga, 
kad pats ankstyviausias evangelistas Morkus laiko 
Jėzaus krikštą “Jėzaus Kristaus, Dievo Sūnaus, 
gerosios naujienos pradžia“ (Mk 1,1). Aišku, Mor- 
kaus dėmesys nėra biografinis. Jis nieko nesako 
apie Jėzaus kilmę. 


Kodėl Matas ir Lukas nukėlė Evangelijos pra- 
džią nuo Krikšto Jordano upėje į pradėjimą iš Mer- 
gelės? Atsakymas slypi kristologinėje pradėjimo iš 
Mergelės ir gimimo reikšmėje. Matui ir Lukui ne 
Krikštas, bet pradėjimas iš Mergelės ir gimimas yra 
tas likiminis momentas, kuriame Dievas apreiškė 
kas yra Jėzus. Telkti dėmesį į viešąją Jėzaus veiklą 
ir karalystės skelbimą žodžiu ir darbu Prisikėlimo 
šviesoje pasirodė nepakankama. Tikėjimas, gilinda- 
masis į Jėzaus paslaptį, išryškino įžvalgą, kad Jė- 
zus visame savo gyvenime buvo Viešpats ir Me- 
sijas, o Prisikėlimas vispusiškai nuėmė uždangą 
nuo jo dieviškumo. 


Morkus savo Evangelijoje perkelė kristologinį 
momentą nuo Prisikėlimo į Krikštą, kuriuo Jėzus 
buvo "atskleistas" (Rom 1, 4) dievišku apreiškimu 
kaip Dievo Sūnus (Mk 1, 9-11). Šventoji Dvasia, 
pirmykštėje krikščionių patirtyje susieta su Prisikė- 
lusiuoju, nužengia ant Jėzaus krikšto metu ir lieka 
su juo per visą viešąją veiklą. Kalbama apie gi- 

lesnę kristologinę įžvalgą, o ne Jėzaus tapimą 
Dievo Sūnumi. 


O visdėlto ši pažanga kristologinėje įžvalgoje 
paliko vietos nesusipratimui. Ar Krikštas buvo tas 
momentas, kuriame Jėzus tapo Dievo Sūnumi? Ar 
balsu iš dangaus Dievas įsūnijo Jėzų? Šį kristolo- 
ginį nesusipratimą pašalina Matas ir Lukas, pradė- 
dami Evangeliją pasakojimu, kuris reiškiasi ir įtai- 
giai liudija, kad Jėzus buvo Dievo Sūnus per visą 
savo gyvenimo kelionę žemėje — nuo pat pradėji- 
mo iš Mergelės per Šventąją Dvasią. Jėzaus die- 
viškumas, susietas su Prisikėlimu ir Krikštu, dabar 
“Viešpaties angelo“ siejamas su Jėzaus pradėjimu 
Mergelės Marijos įsčiose. Liudijama, kad Kūdikis 
yra Mesijas, “žydų karalius“ (Mt 2, 2), “Išgany- 
tojas, kuris yra Mesijas ir Viešpats“ (Lk 2, 11). 
Pasakojimas apie Jėzaus pradėjimą nėra tik liaudies 
atpasakojimas, bet Žinia apie Išganymą — Geroji 
Naujiena. 


Jėzaus kūdikystės pasakojimas: 
Geroji Naujiena 

Matui ir Lukui Jėzaus kūdikystės pasakojimas 
yra Geroji Naujiena. Kodėl? Istorinį žinios apie iš- 
ganymą apreiškimą lydėjo pasekmės. Po Prisikėli- 
mo apaštalai, Šventosios Dvasios lydimi, ėjo ir 
skelbė šią Žinią kaip Gerąją Naujieną pirmiau 
žydams, o po to ir pagonims. Apaštalų skelbimą 
lydėjo dvejopas atsakas: vieni įtikėjo ir garbino 

išaukštintąjį Viešpatį Jėzų, o kiti atmetė ir skelbimą, 
ir skelbėjus. 

Evangelistai, Prisikėlimo šviesoje žvelgdami į 
Jėzaus gyvenimą, atpažino panašią padėtį ir po 
Jėzaus krikšto. Jėzus skelbė Gerąją karalystės Nau- 
jieną Galilėjoje. Jėzaus skelbimą lydėjo dvejopas 
atsakas: vieni artinosi prie jo, tapdami jo moki- 
niais, o kiti jį atmetė, jo nekęsdami. Ir pasako- 
dami apie Jėzaus kūdikystę, evangelistai atpažino 
tą pačią Žinią apie Išganymą ir dvejopą atsaką. 


Išminčiai ir žvaigždė 
Mato pasakojime 

Matas antrajame savo Evangelijos skyriuje pa- 
sakoja, kaip Geroji Naujiena buvo paskelbta ir 
kaip paskelbimą lydėjo dvejopas atsakas. Pasakoji- 
me išminčiai ir žvaigždė apipavidalinami Šv. Rašto 
užuominomis. Tai yra ryšku apreiškime Juozapui, 
paties Juozapo apraše ir Jėzaus pabėgime nuo 
Erodo. 

Pasakodamas apie apreiškimą Juozapui, Ma- 
tas panaudoja tipišką Senojo Testamento pasako- 
jimą apie gimimo apreiškimą: apie Izaoko gi- 
mimą (Pr 17, 15-21), apie Samsono gimimą (Ts 
13). 

Pasakodamas apie patį Juozapą, Matas jį aprašo 
gaunantį apreiškimą per sapnus (Mt 1, 20; 2, 
13-19), bėgantį į Egiptą. Mato aprašas yra panašus 
Senojo Testamento Juozapo aprašui. Ir tikėjimo 

protėvis Juozapas yra garsus sapnais (Pr 37, 19), 
pardavimu patenka į Egiptą ir išvengia mirties 
(Pr 37, 28). 

Mato pasakojimas apie Jėzaus pabėgimą nuo 
Erodo yra labai panašus žydų liaudies pasakojimui 
apie Mozės pabėgimą nuo Faraono. Mozė, kaip ir 
Jėzus, grįžo iš Egipto, į kurį buvo nuvežtas Juo- 
zapas. 

Šventraštinis pasakojimas apie Mozės gimimą 
buvo liaudies pasakorių išgražintas pirmojo kris- 
tinio amžiaus būvyje. Tai liudija žydų rašytojai 
Filonas Aleksandrietis ir Juozapas Flavijus. 

Liaudies pasakojime Faraonas buvo savo ži- 
novų įspėtas (žr. Mt 2, 4!), kad tuojau pat gims 
kūdikis, kuris bus grėsme jo sostui. Todėl Faraonas 
ir jo patarėjai nutaria išžudyti visus hebrajų vy- 
riškos lyties kūdikius. Tuo pačiu metu Mozės 
tėvas gauna per sapną dievišką apreiškimą, kad jo 
nėščią žmona pagimdys kūdikį, kuris išvengs Fa- 
raono užmačių ir išgelbės Izraelį. Įspėti Mozės 
tėvai, kūdikiui gimus, stengiasi jį apsaugoti. Vė- 
liau savo gyvenime Mozė pabėga į Sinajų ir grįž- 
ta į Egiptą tik tada, kai jam Viešpaties apreiš- 
kiama: “tie, kurie norėjo tave nužudyti, jau mirė“ 
(Iš 4, 19; plg. Mt 2, 20). 

Ir Mato pasakojimas apie išminčius bei žvaigž- 
dę atspindi Penkiaknygę — Senąjį Testamentą. 
Jis praturtintas Mesijo, kilusio iš Dovydo šeimos, 
bruožais. Matas paruošia savo skaitytoją “Jėzaus 
Kristaus (Mesijo) kilmės knyga (genealogija)“ (Mt 

1, 1) pačioje Jėzaus kūdikystės pasakojimo pra- 
džioje. Penkiaknygės skaitinys yra Skaičių knygoje 
(Sk 22-24). Mozė, vesdamas izraeliečius per Trans- 
jordaniją, susiduria su dar kitu nedoru karaliumi. 

Jis, kaip ir Faraonas, nori sunaikinti Izraelį. 
Tai Balakas, Moabo karalius. Balakas parsikviečia 
iš rytų garsų žynį Balaamą prakeikti Mozę ir 
Izraelį (Sk 23,7). Balaamas nėra izraelietis. Jis — 
burtininkas ir kerėtojas, — žmogus, kurį Jėzaus 
amžiuje buvo įprasta vadinti žyniu. Balaamas at- 
vyksta karta su dviem tarnais (Sk 22, 22). Tačiau, 
užuot prakeikęs Mozę ir Izraelį, jis pranašauja 
jam iškilią ateitį: “Gims vyras iš Izraelio pali- 
kuonių; jis valdys daug tautų... Matau jį, bet ne 
dabartyje; stebiu jį, bet ne iš arti: žvaigždė pa- 
tekės iš Jokūbo (Izraelio); vyras (skeptras) gims iš 
Izraelio" (Sk 24, 4-7). 

Šis skaitinys kalba apie karaliaus Dovyde 
iškilimą. Dovydas yra ta žvaigždė, kurią regėjo 
Balaamas; Dovydas buvo vyras, kuriam duota iz- 
raeliečių karalystės skeptras. Vėlesniame judaiz- 
me skaitinys imtas suprasti kaip nuoroda į Mesiją 
— Pateptąjį ir laukiamą karalių iš Dovydo šeimos. 

Skaitinys turėjo didelį vaidmenį net antrajame 
pokristiniame amžiuje. Rabinas Agiba vadino me- 
sijų sukilėlį prieš Romą — Simoną ben Kosibą, 
kurį liaudis pavadino Bar Kochba — Žvaigždės 
sūnumi. 

Mato kūdikystės pasakojime Erodas turi ne tik 
bruožus Faraono, mėginusio sunaikinti Mozę žynio 

iš rytų pagalba. Pasakojimu apie išminčius ir 
žvaigždę Matas sugretina Senojo Testamento Ba- 
laamą su Betlėjaus išminčiais iš rytų. Kaip Ba- 
laamas regėjo tekančią Dovydo žvaigždę, taip Bet- 
lėjaus išminčiai regėjo Mesijo — Žydų Karaliaus 
žvaigždę. 

Atpažinimas, kad Senojo Testamento pasakoji- 
mai duoda rėmus Mato Jėzaus kūdikystės pasako- 
jimui apie išminčius ir žvaigždę, yra labai svarbi 
įžvalga. Jos padedami, bandykime telkti dėmesį 
į Mato Jėzaus kūdikystės pasakojimo teologinę 
reikšmę. Juo Matas išreiškia kas yra Jėzus. Matas 
sieja žinią apie išganymą — Gerąją Naujieną su 
Jėzaus pradėjimu iš Mergelės apreiškimu. Juo 
Matas išreiškia kokios yra žinios apie išganymą 
— Gerosios Naujienos pasekmės, būtent, priėmimas 
ir atmetimas. Pasakojimu apie išminčius ir žvaigž- 
dę Matas iš anksto kalba apie Gerosios Naujienos 
dalią — sėkmę ir nesėkmę, kuri bus pažinta po 
Jėzaus Prisikėlimo. 

Iš Mato Jėzaus kūdikystės pasakojimo aišku, 
kad kristinė Geroji Naujiena patraukia tuos, kurie 
tiki. Pasakojimo tikintieji — išminčiai yra pagonys. 
Nenuostabu, nes Matas rašė Evangeliją krikščionių 
bendrijai, kurioje vyravo tikintieji iš pagonijos. 

Tačiau Matas lieka perdėm žydiškas, nes teigia, 
kad pagonys neturėjo apreiškimo, kuriuo didžiavosi 
žydai. Dievas apreiškia save per gamtą (Rom 
1, 19-20; 2, 14-15). Matas rašo, kad išminčiai 
gavo apreiškimą per astrologiją: nauja žvaigždė 

atneša jiems žinią apie išganymą. Ši žinia yra tik 
netobulas apreiškimas. Apreiškiamas tik gimimas, 
bet neapreiškiama vieta, kur galima rasti Žydų 
Karalių. Gimimo vieta yra paslaptis, patikėta ypa- 
tingajam Dievo apreiškimui, duotam Raštuose (Mt 
2, 2-6). Pagonys veržiasi pagarbinti Gimusiojo, 
bet turi mokytis iš žydų išganymo istorijos. 

Čia Matas išryškina paradoksą: tie, kurie pažįs- 
ta Raštus ir žino tai, ką pranašai skelbė apie 
Mesiją, atsisako ateiti jo pagarbinti. Dar daugiau! 
Karalius, aukštieji tautos kunigai ir Raštų aiškin- 
tojai rengia sąmokslą prieš Mesiją. Karalius Ero- 
das pasmerkia Dievo Mesiją mirčiai! Tačiau Dievas 
apsaugo savo Mesiją — Jėzų ir ilgainiui parveda 
savo Sūnų iš svetimo krašto (Mt 2, 15). 


Išminčiai ir žvaigždė: 
tikėjimo šaukliai 

Mato Jėzaus kūdikystės pasakojimas atspindi 
Senojo Testamento atsiminimus apie Juozapą, Mo- 
zę, Balaamą, Dovydą. Juo Matas paruošia savo 
skaitytoją iš anksto kančios ir Prisikėlimo pasako- 
jimui. Ir kūdikystės ir kančios pasakojime daly- 
vauja tie patys veikėjai. Karalius, aukštieji tautos 
kunigai ir Rašto aiškintojai rikiuojasi prieš Jėzų. 
Vienas Dievas tegina Jėzų! Tačiau Dievas įgalina 
Jėzų laimėti, grąžindamas jį į savo kraštą. Žydai, 
nors ir turėdami Raštus, atmeta Jėzų. O pagonys, 
Raštų padedami, suranda Jėzų ir jį pagarbina. 

Mato Evangelijos kūdikystės pasakojimas nėra 
vien tik žinia apie išganymą. Ji savo esme yra 
pati Geroji Naujiena miniatūroje. 

Nenuostabu, kad žvelgdami atgal į krikščioni- 
jos istoriją, matome įdomų faktą. Pasakojimas apie 
Jėzaus gimimą ir kūdikystę buvo labai puoselėja- 
mas ir branginamas. Tiesa, jis yra patrauklus pa- 
sakojimas ir vaizduotei, ir širdžiai. Tačiau pasako- 
jimo puoselėjimas atspindi kur kas daugiau. Pasa- 
kojimo puoselėjimas švyti nuovoka, kad čia slypi 
pati Gerosios Naujienos esmė: Dievas padarė save 
Artimu gyvenime to, kuris gimė Žemės Kūdikiu. 
Pranašų lauktas Emanuelis — “Dievas su mumis" 
yra Jėzus, Mesijas ir Dievo Sūnus. Šis apreiški- 
mas vienus piktino, nes atrodė negalimas, o kitus 
išganė, nes drįso tikėti, kad “Dievui nėra negalimų 
dalykų“. 

Išminčiai yra tikėjimo drąsuoliai. Jėzaus kū- 
dikystės pasakojime jie tampa tikėjimo šaukliais 
ir tarnauja įvaizdžiu visiems, kurie ateis pagarbin- 
ti apaštalų skelbiamo prisikėlusio Jėzaus. 

Skaičių knyga kalba apie Balaamą kaip žynį 
iš rytų (Sk 22-24). Jis tegalėjo sakyti “matau jį, 
bet ne dabartyje“, nes žvaigždė nepatekėjo iš 
Jokūbo (Izraelio) iki Dovydo amžiaus. Taip ir iš- 
minčiai kūdikystės pasakojime, matydami tekančią 
Žydų Karaliaus žvaigždę, atpažįsta (tačiau ne da- 
dabartyje) tą, kurio karaliavimas taps istorine 
tikrove, kai bus prikaltas prie kryžiaus po titulu 
Žydų Karalius ir reikšis istorijoje, kai bus iš- 
aukštintas Tėvo dešinėje per Prisikėlimą. 

DIEVIŠKASIS APREIŠKIMAS 


Šv. Raštas mus veda į susitikimą su Dievu ir 
supažindina su jo rūpesčiu dėl žmogaus, — atpir- 
kimo užmoju per Jėzų Kristų: 

„.. Dievas yra meilė. 

O Dievo meilė pasireiškė mums tuo, 

jog Dievas atsiuntė į pasaulį savo viengimį 
Sūnų, 

kad mes gyventume per jį. 

Meilė — ne tai, jog mes pamilome Dievą, 

bet kad jis mus pamilo ir atsiuntė savo Sūnų. .. 

(1 Jn 4, 8-10). 


“Apreiškimu Dievas norėjo atskleisti save ir tai, 
kas jo amžinai nuspręsta apie žmonių išganymą“ 
(Dogminė konstitucija “Dieviškasis Apreiškimas“). 
Ši yra Šv. Rašto tiesa. Dievo Knyga atspindi ir 
žmonijos istoriją, Artimųjų Rytų pasaulio sampratą 
bei mokslą ir visuomeninę sąrangą. 

II Vatikano Susirinkimo Dogminė konstitucija 
“Dieviškasis Apreiškimas“ yra vienas iš svarbiausių 
Bendrijos pareiškimų mūsų laikais Šv. Rašto klau- 
simu. Pabrėžiama, kad Šv. Raštą reikia suprasti ta 
prasme, kuria Dievas išsireiškė per savo įkvėptus 

rašytojus. Dievo Knyga apima Apreiškimą, nes yra 
jo užrašas. Tačiau ne visa Dievo knyga yra Ap- 
reiškimas. Daug jo puslapių atspindi Apreiškimo 
padarinius, žmonių tikėjimą ir stoką tikėjimo. Visas 
Šv. Raštas yra įkvėptas, bet ne visas Šv. Raštas 
yra apreikštas. 

Šv. Raštas yra Apreiškimo užrašas, — savyje 
negyvas. Todėl reikia jį aiškinti. Šv. Rašto per- 
davimą gyvoje tikinčiųjų Bendrijoje iš kartos į kartą 
lydi ilga Šv. Rašto aiškinimo ir tiesos samprata, 
kuri ir saugo, ir šviežiai išreiškia jo reikšmę naujų 
gyvenimo poreikių sąveikoje. 

Dogminė konstitucija daugsyk skatina tikin- 
tijį skaityti Šv. Raštą, nes “šventose knygose die- 
viškasis Tėvas su didžia meile pasitinka savo vai- 
kus ir su jais kalbasi". 

Dogminė konstitucija “Dieviškasis Apreiški- 
mas“ yra atspaudas iš knygos II Vatikano Susi- 
rinkimo dokumentai. I dalis: Konstitucijos. Vertė 
prel. V. Balčiūnas ir A. Tamošaitis, SĮ (Putnam, 
CT: Krikščionis Gyvenime, 1967), p. 101 - 120. 


* 


ĮVADAS 
1. Šventasis Sinodas pagarbiai priima ir su pa- 
sitikėjimu skleidžia Dievo žodį, laikydamasis to, ką 
yra pasakęs apaštalas Jonas: “Skelbiame jums am- 

žinąją gyvybę, kuri buvo pas Tėvą ir mums pasi- 
rodė, ką regėjome ir girdėjome, tai skelbiame 
jums, kad ir jūs turėtumėte su mumis draugystę 
ir kad mūsų bendravimas būtų su Tėvu ir su 
jo Sūnumi Jėzumi Kristumi“ (1 Jn 1, 2-3). Todėl, 
eidamas Tridento ir I Vatikano susirinkimo pėdo- 
mis, Sinodas imasi dėstyti tikrąjį mokslą apie die- 
viškąjį apreiškimą ir jo perteikimą, kad skelbiant 
išgelbėjimą, visas pasaulis klausydamas tikėtų, ti- 
kėdamas turėtų vilties, vildamasis mylėtų.! 


I SKYRIUS 


APREIŠKIMAS 
Apreiškimo prigimtis 
2. Geras ir išmintingas Dievas panorėjo apsi- 
reikšti ir atskleisti savo valios paslaptį (plg. Efez. 
1, 9) jog žmonėms yra skirta per Kristų, įsikūni- 
jusį Žodį, Dvasioje eiti pas Tėvą ir tapti dieviš- 
kosios prigimties dalininkais (plg. Efez. 2, 18; 
2 Petr. 1, 4). Apreikšdamas save, neregimasis 
Dievas (plg. Kol. 1, 15; 1 Tim. 1, 17) iš didžios 
meilės kreipiasi į žmones kaip į draugus (plg. 
2 Moz. 33, 11; Jn. 15, 14-15) ir su jais kalbasi 
(plg. Bar. 3, 38), kviesdamas su juo bendrauti ir 
priimdamas juos savo draugystėn. 
Tą apreiškimo planą Dievas vykdo glaudžiai 
tarp savęs susijusiais veiksmais ir žodžiais. Išga- 
nymo istorijoje atlikti io darbai nušviečia ir pa- 

tvirtina tai, ką mokė ir apie ką kalbėjo žodžiais, 
o žodžiai skelbia darbus ir išryškina juose glūdin- 
čią paslaptį. Šiuo būdu atskleidžiama tiesa apie 
Dievą ir žmogaus išganymą visa savo gelme su- 
švinta mums Kristuje, kuris yra viso apreiškimo 
tarpininkas ir drauge pilnatvė.* 


Kelias į Evangelijos apreiškimą 

3. Visa Žodžių kuriąs (plg. Jn 1,3) ir palai- 
kąs Dievas be perstojo kalba žmonėms apie save 
savo kūriniais (plg. Rom. 1, 19-20). O norėdamas 
parodyti jiems kelią į dangiškąjį išganymą, jis be to 
jau pat pradžioje net ir pats apsireiškė pirmiesiems 
tėvams. Jiems nupuolus, jis sužadino išganymo viltį 
(plg. 1 Moz 3, 15), pažadėdamas atpirkimą. Jis ir 
toliau be paliovos rūpinosi žmonių gimine, kad 
visiems, kurie ištvermingai daro gera, siekdami 
išganymo, suteiktų amžinąjį gyvenimą (plg. Rom. 
2, 6-7). Savo metu jis pašaukė Abraomą, kad iš jo 
kiltų didi tauta (plg. 1 Moz. 12, 2-3). Po patriar- 
chų Mozės ir pranašų pastangomis jis mokė tą tautą 
pažinti jį — vienintelį gyvą ir tikrą Dievą, rū- 
pestingą Tėvą ir teisingą teisėją; mokė laukti pa- 
žadėtojo Atpirkėjo. Taip amžiams slenkant, jis pa- 
ruošė kelią Evangelijai. 


Kristus — apreiškimo pilnatvė 
4. Dievas, daug kartų ir įvairiais būdais kalbė- 


jęs pranašų lūpomis, “paskiausiai, šiomis dieno- 

mis, kalbėjo mums per Sūnų“ (Žyd. 1, 1-2). Jis 
pasiuntė savo Sūnų, amžinąjį Žodį, apšviečiantį 
visus žmones, tarp jų gyventi ir atskleisti jiems 
dieviškąsias paslaptis (plg. Jn. 1, 1-18). Taigi Jėzus 
Kristus, kūnu tapęs Žodis, pasiųstas kaip “žmogus 
pas žmones“,3 “skelbia Dievo žodžius“ (Jn. 3, 34) 
ir atlieka išganymo darbą, kurį Tėvas jam pavedė 
(plg. Jn. 5, 36; 17, 4). Kas jį mato, mato ir Tėvą 
(plg. Jn. 14, 9). Pačiu savo buvimu ir pasirodymu, 
žodžiais ir darbais, ženklais ir stebuklais, ypač 
mirtimi ir garbingu prisikėlimu iš numirusiųjų ir 
pagaliau Šventosios Dvasios atsiuntimu jis galutinai 
atbaigia apreiškimą. Dievišku liudijimu jis patvir- 
tina, jog Dievas yra su mumis, kad išvaduotų 
mus iš nuodėmės bei mirties tamsybių ir prikeltų 
amžinajam gyvenimui. 

Krikščioniškoji išganymo santvarka, kaip naujas 
ir galutinis testamentas, jau niekada nenustos ga- 
lios. Todėl nebelauktina jokio naujo viešo apreiš- 
kimo, iki garbingai pasirodys mūsų Viešpats Jė- 
zus Kristus (plg. 1 Tim. 6, 14 ir Tit. 2, 13). 


Apreiškimas priimtinas tikėjimu 

5. Apreiškiančiam Dievui privalomas “tikėjimo 
klusnumas“ (Rom. 16, 26; plg. Rom. 1, 5; 2 Kor. 
10, 5-6), kuriuo žmogus laisvai atiduoda visą save, 
“pilnai protu ir valia nusilenkdamas atsisklei- 
džiančiam Dievui“* ir noromis pritardamas jo ap- 
reiškiamai tiesai. Šitokiam tikėjimui reikia paruo- 
šiančios ir padedančios Dievo malonės bei vidinės 

Šventosios Dvasios pagalbos. Toji Dvasia paveikia 
širdį ir palenkia ją į Dievą, atveria dvasios akis ir 
padaro, kad “kiekvienas gėrisi, pritardamas tiesai ir 
jai tikėdamas“.5 Kad apreiškimas būtų vis geriau 
suprantamas, ta pati Šventoji Dvasia nuolat to- 
bulina tikėjimą savo dovanomis. 


Apreiškimas ir prigimtas Dievo pažinimas 

6. Apreiškimu Dievas norėjo atskleisti save ir 
tai, kas jo amžinai nuspręsta apie žmonių išgany- 
mą, siekdamas “pasidalyti dieviškaisiais turtais, ku- 
rie prašoka žmogaus supratimą''.9 

Šventasis Sinodas išpažįsta, kad “Dievą, visų 
dalykų pradžią ir tikslą, tikrai galima pažinti 
prigimta žmogaus proto šviesa iš kūrinių“ (plg. 
Rom. 1, 20). Jis taip pat moko, “kad tas tiesas 
apie Dievą, kurios iš esmės žmogaus protui nėra 
neprieinamos, bet dabartiniame žmonijos stovyje 
visi gali lengvai, su tvirtu įsitikinimu ir be jokios 
klaidos pažinti'',7 pasinaudodami apreiškimu. 

II SKYRIUS 


DIEVIŠKOJO APREIŠKIMO 
PERTEIKIMAS 


Apaštalai ir jų įpėdiniai — apreiškimo 

šaukliai 

7. Maloningasis Dievas pasirūpino, kad tai, ką 
apreiškė visų tautų išganymui, būtų nepaliestai iš- 
saugota amžiams ir perduota visoms kartoms. 
Viešpats Kristus, kuriame atbaigiamas visas aukš- 
čiausiojo Dievo apreiškimas (plg. 2 Kor. 1, 20; 
3, 16; 4, 6), įvykdė ir savo lūpomis paskelbė 
pranašų pažadėtąją Evangeliją. Apaštalams jis įsakė 
skelbti tą Evangeliją visiems kaip kiekvienos išga- 
ningos tiesos ir dorovės šaltinį tuo perteikiant 
jiems dieviškąsias dovanas. Tai ištikimai vykdė tie 
apaštalai, kurie pamokslais, pavyzdžiu bei patvarky- 
mais perdavė tai, ką buvo girdėję iš Kristaus lūpų 
bei patyrę iš jo elgesio ir darbų arba sužinoję 
iš juos mokančios Šventosios Dvasios. Tai ištikimai 
vykdė ir tie apaštalai bei jų meto apaštališkos 
dvasios vyrai, kurie, tos pačios Šventosios Dvasios 
įkvėpti, išganymo tiesas užrašė.? 

Kad Evangelija būtų be paliovos Bažnyčioje 
pilnai ir gyvai išlaikoma, apaštalai paliko savo 
įpėdinius vyskupus, “perduodami jiems savo pačių 
mokymo pareigas“.!0' Taigi šventoji Tradicija ir 

abiejų Testamentų Šventasis Raštas yra tarsi veid- 
rodis, kuriame žemėje keliaujanti Bažnyčia žvelgia 
į Dievą, iš kurio visa gauna, iki ateis laikas, 
kuomet jį regės veidu į veidą — tokį, koks jis yra 
(plg. 1 Jn. 3, 2). 


Šventoji Tradicija 

8. Tai, ką skelbė apaštalai ir kas ypatingu būdu 
yra išreikšta įkvėptose knygose, turėjo būti nuola- 
tiniu paveldėjimu išsaugota iki amžių pabaigos. 
Todėl apaštalai, perduodami tai, ką patys gavo, 
ragina tikinčiuosius laikytis paveldėtojo mokslo, 
kuris yra juos pasiekęs gyvu žodžiu arba laiš- 
kais (plg. Jud. 3)!! O perdavė apaštalai visa, 
kas padeda Dievo tautai šventai gyventi ir didėti 
jos tikėjimui. Taip Bažnyčia savo mokslu, gyveni- 
mu bei kultu įamžina ir perduoda visoms kar- 
toms save pačią ir tai, ką ji tiki. 

Šventosios Dvasios globojama, ši apaštalų kil- 
mės Tradicija Bažnyčioje auga,!2 nes didėja ir 
apreikštųjų dalykų ir žodžių supratimas. Tą supra- 
timą praplečia tikinčiųjų mąstymas bei gilinimasis, 
visa svarstant savo širdyje (plg. Lk. 2, 19 ir 51). 
Jį praturtina vidinė dvasinių dalykų patirtis ir 
mokymas tų, kurie su paveldėta vyskupyste tikrai 
yra gavę tiesos malonę. Tad Bažnyčia per šimt- 
mečius vis toliau žengia į dieviškosios tiesos 
pilnatvę, kol Dievo žodžiai joje pilnutinai įvyks. 

Šventųjų Bažnyčios Tėvų žodžiai liudija, kokia 
gyva yra ši Tradicija ir kaip ji lieja savo turtus 

į Bažnyčios tikėjimo ir maldos veiklą bei gyvenimą. 
Iš tos Tradicijos žinome pilną šventųjų knygų 
kanoną. Jos dėka Šventasis Raštas yra geriau su- 
prantamas ir įtakingesnis. Taip kitados prabilęs 
Dievas be perstojo kalbasi su savo mylimojo Sūnaus 
Sužieduotine. O Šventoji Dvasia, kurios dėka 
Evangelijos balsas gyvai skamba Bažnyčioje ir iš 
Bažnyčios sklinda po pasaulį, veda tikinčiuosius į 
visokią tiesą bei padeda Kristaus žodžiui tarpti 
juose (plg. Kol. 3, 16). 


Tradicijos ir Šventojo Rašto ryšys 

9. Šventoji Tradicija ir Šventasis Raštas yra 
glaudžiai tarp savęs susiję ir turi daug ką bendra. 
Juk abu jie plaukia iš to paties šaltinio ir tarsi 
suauga į viena bei siekia to paties tikslo. Šventa- 
sis Raštas yra Dievo kalba ta prasme, kad buvo 
parašytas Šventosios Dvasios įkvėpimu. O Tradi- 
cija Jėzaus Kristaus ir Šventosios Dvasios patikėtą 
apaštalams Dievo žodį nepažeistą perduoda jų 
įpėdiniams. Perduoda, kad, tiesos Dvasios ap- 
šviečiami, jie ištikimai jį saugotų, aiškintų ir skleis- 
tų. Taigi Bažnyčia ne vien iš Šventojo Rašto 
semiasi tikrumą apie visa, kas apreikšta. Todėl ir 
Tradiciją, ir Šventąjį Raštą reikia priimti su lygia 
meile ir abiems reikšti lygią pagarbą.!3 


Dievo žodis ir mokomoji Bažnyčios galia 
10. Šventoji Tradicija ir Šventasis Raštas sudaro 
vieną, šventą, Bažnyčiai pavestą Dievo žodžio lobį. 

Remdamasi tuo lobiu, visa šventoji tauta, susibū- 
rusi apie savo ganytojus, ištvermingai laikosi apaš- 
talų mokslo, broliškai mylisi, laužo duoną ir mel- 
džiasi (plg. Apd. 2, 42). Taip vadovai ir tikin- 
tieji nepaprastai vieningai laikosi perteiktojo tikė- 
jimo — jį vykdo ir išpažįsta.14 

Autentiškas užrašytojo arba kitaip perteiktojo!5 
Dievo žodžio aiškinimas yra pavestas tik gyvajai 
mokančiai Bažnyčiai,/S kuri savo galią naudoja 
Kristaus vardu. Toji galia neprašoka Dievo žodžio, 
bet jam tarnauja, mokydama tik tai, kas yra per- 
teikta. Dievo liepiama ir Šventosios Dvasios pade- 
dama, Bažnyčios vyresnybė su meile tą žodį 
priima, šventai jį saugo ir ištikimai aiškina. Iš šio 
vieno tikėjimo lobyno ji semia visa, ką pateikia 
tikėti kaip apreikštąją tiesą. 

Užtat aišku, jog išmintingiausiu Dievo planu 
šventoji Tradicija, Šventasis Raštas ir mokomoji 
Bažnyčios galia yra taip tarp savęs susiję, kad 
vienas be kitų negali būti. O visi drauge, kiek- 
vienas savo būdu, vienos Šventosios Dvasios vei- 
kiami, sėkmingai prisideda prie sielų išganymo. 


67 


III SKYRIUS 


ŠVENTOJO RAŠTO ĮKVĖPIMAS ir 
AIŠKINIMAS 


Šventojo Rašto įkvėpimas ir tiesa 

11. Dievo apreikštieji dalykai, pateikiami Šven- 
tajame Rašte, buvo užrašyti Šventajai Dvasiai įkve- 
piant. Remdamasi apaštalų tikėjimu, Motina Bažny- 
čia laiko šventomis ir kanoninėmis ištisas Senojo 
ir Naujojo Testamento knygas, su visomis jų dali- 
mis. Kadangi tas knygas įkvėpė Šventoji Dvasia 
(plg. Jn. 20, 31; 2 Tim. 3, 16; 2 Petr. 1, 19-21; 
3, 15-16), tai jų autorius yra Dievas; tokios jos buvo 
perduotos Bažnyčiai.!7 Šventosioms knygoms pa- 
rašyti Dievas pasirinko žmones, kurie, nors ir buvo 
jo įrankiai, naudojosi savo sugebėjimais bei galio- 
mis.!? Taip Dievui veikiant juose ir su jais,!? 
kaip tikri autoriai jie užrašė visa ir tik tai, ką jis 
norėjo.20 

Visa, ką įkvėptieji autoriai, arba šventieji rašy- 
tojai, sako, turi būti laikoma Šventosios Dvasios 
žodžiais. Todėl išpažintina, kad Šventasis Raštas 
tvirtai, ištikimai ir be klaidos moko tiesos, kurią 
Dievas norėjo pateikti šventosiose knygose mūsų 
išganymui.?! Taigi “kiekvienas Dievo įkvėptas 
Raštas yra naudingas mokyti, sudrausti, pataisyti, 
auklėti teisybėje, kad Dievo žmogus būtų tobulas, 
tinkamas kiekvienam geram darbui“ (2 Tim. 3, 16- 

Šventojo Rašto aiškinimas 

12. Pasinaudodamas žmonėmis, Šventajame 
Rašte Dievas kalba žmonių būdu.22 Todėl šven- 
tųjų knygų aiškintojas, norėdamas įžvelgti, ką tąja 
kalba jis nori mums pasakyti, privalo stropiai 
ištirti, ką šventieji rašytojai iš tikrųjų turėjo mintyje 
ir ką Dievas teikėsi jų žodžiais išreikšti. 

Šventųjų rašytojų minčiai suprasti, tarp kitų 
dalykų, reikia atsižvelgti ir į “literatūrinę formą“. 
Juk tiesa pristatoma ir išreiškiama skirtingu būdu, 
žiūrint, ar tekstas yra koks istorinis aprašymas, ar 
pranašystė, ar poezija, ar dar kitoks. Taigi aiškin- 
tojas turi žiūrėti, ką šventasis rašytojas tam tikrose 
aplinkybėse, savo meto bei kultūros sąlygose, 
norėjo išreikšti ir išreiškė tada vartotomis litera- 
tūrinėmis formomis.2? Norint tinkamai suprasti, 
ką šventasis autorius norėjo raštu pasakyti, reikia 
deramai atkreipti dėmesį į to meto galvojimo, 
kalbėjimo, pasakojimo būdą ir to amžiaus žmonių 
tarpusavio bendravimo papročius.?4 

Antra vertus, Šventasis Raštas yra skaitytinas 
ir aiškintinas ta pačia Dvasia, kuria buvo parašy- 
tas. Todėl, norint teisingai įžvelgti šventųjų 
tekstų prasmę, reikia nemažesniu stropumu atsi- 
žvelgti į viso Šventojo Rašto turinį ir vieningumą, 
neišleidžiant iš akių gyvosios visos Bažnyčios Tra- 
dicijos ir tikėjimo visumos. Taigi egzegetų uždavi- 
nys yra, laikantis šių taisyklių, stengtis pilniau 
suprasti ir išdėstyti Šventojo Rašto mintį, kad tos 
tarsi parengiamosios jų studijos padėtų bręsti Baž- 


69 


nyčios sprendimui. Mat, visa apie Šventojo Rašto 
aiškinimą galutinai sprendžia Bažnyčia, kuri die- 
višku paskyrimu eina Dievo žodžio saugotojos ir 
aiškintojos pareigas.2Š 


Dievo prisitaikymas 

13. Šventajame Rašte yra užtinkamas nė kiek 
nemažinąs Dievo teisingumo ir šventumo įstabus 
amžinosios Išminties "prisitaikymas" prie mūsų, 
“kad suprastume neapsakomą Dievo maloningumą 
ir kaip jis, rūpestingai žiūrėdamas mūsų prigim- 
ties prisiderino savokalba''.27 Juk Dievo žodžiai, 
išreikšti žmonių lūpomis, pasidarė panašūs į žmo- 
nių kalbą, kaip kitados ir amžinojo Tėvo Sūnus, 
priėmęs trapų žmogaus kūną, tapo panašus į žmo- 
nes. 


IV SKYRIUS 


SENASIS TESTAMENTAS 


Išganymo istorija Senojo Testamento knygose 
14. Dievas, aukščiausioji Meilė, rūpestingai: 
planuodamas ir ruošdamas žmonių giminės išga- 
nymą, ypatingu būdu išsirinko vieną tautą kaip 
savo pažadų patikėtinę. Jis padarė sandorą su 
Abraomu (plg. 1 Moz. 15, 18) ir, Mozei tarpi- 
ninkaujant, su Izraelio gimine (plg. 2 Moz. 24, 8). 

Tai pasirinktajai tautai jis apsireiškė žodžiais ir dar- 
bais kaip vienintelis, tikrasis, gyvasis Dievas. Tokiu 
būdu Izraelis patyrė, kokiais keliais Aukščiausiasis 
veda žmones; pačiam Dievui kalbant pranašų lūpo- 
mis, tuos kelius jis vis pilniau ir aiškiau suprato 
ir vis plačiau skelbė kitoms tautoms (plg. Ps. 21, 
28-29; 95, 1-3; Iz. 2, 1-4; Jer. 3, 17). 

Tas šventųjų autorių išpranašautas, papasakotas 
ir paaiškintas išganymo planas yra užrašytas Seno- 
jo Testamento knygose kaip tikras Dievo žodis. 
Todėl tų Dievo įkvėptųjų knygų vertė yra ne- 
nykstanti: “Nes visa, kas tik yra parašyta, parašy- 
ta mums pamokyti, kad mes kantrumu ir Rašto 
paguoda turėtumėm vilties" (Rom. 15, 4). 


Senojo Testamento svarba krikščionims 

15. Senojo Testamento išganymo planas buvo 
skirtas ypatingai paruošti keliui, pranašiškai pa- 
skelbti (plg. Lk. 24, 44: Tn. 5, 39; 1 Petr. 1, 10) ir 
įvairiais vaizdais išreikšti (plg. 1 Kor. 10, 11) 
ateisiančiam visų Atpirkėjui Kristui bei Mesijo 
karalystei. Senojo Testamento knygose kalbama 
prieš Kristaus atnaujinto išganymo laikotarpį gyve- 
nusiems žmonėms pritaikytu būdu, bet jos visiems 
teikia žinias apie Dievą ir žmogų; jos parodo, 
kaip teisingas ir gailestingas Dievas elgiasi su 
žmonėmis. Nors tose knygose yra netobulų bei 
laikinų dalykų, bet iš jų šviečia tikrai dieviška 
pedagogija.?* Krikščionys turi jas pagarbiai pri- 
imti, nes jos išreiškia gyvą Dievo sąvoką, jose 

slypi kilnus mokslas apie Dievą, išganinga žmo- 
gaus gyvenimo išmintis ir įstabūs maldos turtai; 
pagaliau jose glūdi mūsų išganymo paslaptis. 


Abiejų Testamentų vienybė 

16. Abiejų Testamentų knygų įkvėpėjas ir au- 
torius Dievas išmintingai sutvarkė, kad Naujasis 
Testamentas slypi Senajame, o Senasis išryškėja 
Naujajame.?? Nors Kristus savo krauju pagrindė 
naują sandorą (plg. Lk 22, 20; 1 Kor. 11, 25), 
bet visos Senojo Testamento knygos, panaudotos 
skelbiant Evangeliją,?? įgauna ir atskleidžia pilną 
savo prasmę Naujajame Testamente (plg. Mt. 5, 17; 
Lk. 24, 27; Rom. 16, 25-26; 2 Kor. 3, 14-16), 
kurį iš savo pusės jos nušviečia ir paaiškina. 


V SKYRIUS 


NAUJASIS TESTAMENTAS 


Naujojo Testamento reikšmė 

17. Dievo žodis, kuris yra išganinga dieviška 
jėga kiekvienam tikinčiajam (plg. Rom. 1, 16), 
pranašiu būdu yra mums pateikiamas ir kalba į mus 
visu savo pajėgumu Naujojo Testamento raštuose. 
Juk, atėjus skirtam laikui (plg. Gal. 4, 4), pilnas 
malonės ir tiesos Žodis tapo kūnu ir gyveno tarp 

mūsų (plg. Jn. 1, 14) Kristus atkūrė žemėje 
Dievo karalystę, veiksmais ir žodžiais apreiškė 
Tėvą bei patį save. Pradėtą savo darbą jis baigė 
mirdamas, prisikeldamas, garbingai žengdamas į 
dangų ir atsiųsdamas Šventąją Dvasią. Pakeltas 
nuo žemės, visus jis patraukė prie savęs (plg. Jn. 
12, 32); jis vienas teturi amžinojo gyvenimo žo- 
džius (plg. Jn. 6, 68). 

Ši paslaptis kitoms kartoms nebuvo atskleista 
taip, kaip dabar Šventoji Dvasia apreiškė ją Kristaus 
apaštalams ir pranašams (plg. Efez. 3, 4-6), kad jie 
skelbtų Evangeliją, pažadintų tikėjimą Jėzumi 
Kristumi bei Viešpačiu ir suburtų Bažnyčią. Nau- 
jojo Testamento raštai yra nuolatinis dieviškasis 
šių dalykų liudijimas. 


Evangelijų svarba ir kilmė 

18. Kiekvienam žinoma, kad iš visų Šventojo 
Rašto knygų, įskaitant ir Naująjį Testamentą, Evan- 
gelijos nusipelno ypatingą vietą, nes jos yra pirma- 
eilis šaltinis įsikūnijusio Žodžio, mūsų Išganytojo, 
gyvenimui ir mokslui pažinti. 

Keturias Evangelijas Bažnyčia visada ir visur 
laikė ir tebelaiko apaštalų kilmės dokumentu. 
Tai, ką Kristaus įsakomi apaštalai skelbė, paskui 
jie patys ir kiti jų meto apaštališkos dvasios vyrai, 
Šventosios Dvasios įkvėpiami, mums perdavė raštu 
kaip tikėjimo pamatą — ketveriopą Mato, Mor- 
kaus, Luko ir Jono Evangeliją.3' 


73 


Istorinis Evangelijų pobūdis 

19. Šventoji Motina Bažnyčia nesvyruodama 
skelbia minėtų Evangelijų istoriškumą; ji pastoviai 
ir tvirtai buvo ir yra įsitikinusi, kad jos ištikimai 
perduoda, ką Dievo Sūnus Jėzus Kristus, gy- 
vendamas žmonių tarpe, iš tikrųjų darė ir mokė 
jų amžinajam išganymui, iki atėjo diena, kurią 
buvo paimtas (plg. Apd. 1, 1-2). Viešpačiui įžen- 
gus į dangų, apaštalai perteikė klausytojams, ką jis 
buvo kalbėjęs ir daręs, vadovaudamiesi tuo pil- 
nesniu supratimu,3ž kurį jiems atskleidė garbin- 
gieji Kristaus gyvenimo įvykiai ir kurį suteikė tiesos 
Dvasios šviesa.33 O šventieji autoriai parašė ke- 
turias Evangelijas, kai ką parinkdami iš gausybės 
to, kas buvo žodžiu skelbta ar jau surašyta, kai 
ką suglausdami arba paaiškindami, kaip to reika- 
lavo ano meto bažnyčių padėtis. Jie laikėsi gyvo 
mums tik tai, kas tikra ir kuo nuoširdžiai įsiti- 
kinę.?* Juk jie rėmėsi savo pačių atmintimi bei 
prisiminimais arba liudininkais, “kurie nuo pat 
pradžios patys matė ir buvo žodžio tarnai“ ir rašė 
tam, kad įžvelgtume girdėtųjų dalykų “tiesą“ 
(plg. Lk. 1, 2-4). 


Kiti Naujojo Testamento raštai 

20. Naujojo Testamento kanonas, be keturių 
Evangelijų, taip pat apima šventojo Pauliaus laiškus 
ir kitus Šventosios Dvasios įkvėptus apaštalų meto 
raštus. Tie laiškai ir raštai, kaip Dievas išmin- 

tingai suplanavo, patvirtina Viešpatį Kristų liečian- 
čius dalykus, pilniau nušviečia tikrąjį jo mokslą, 
skelbia išganingą jo dieviškojo darbo galią, pasakoja 
apie Bažnyčios pradžią bei nuostabų jos išplėtimą 
ir pranašauja jos garbingą atbaigtį. 

Viešpats Jėzus, kaip pažadėjo, buvo su savo 
apaštalais (plg. Mt. 28, 20) ir atsiuntė jiems Ra- 
mintoją Dvasią, kad ji vestų juos į tiesos pil- 
natvę (plg. Jn. 16, 13). 


VI SKYRIUS 


ŠVENTASIS RAŠTAS BAŽNYČIOS 
GYVENIME 


Šventojo Rašto svarba 

21. Bažnyčia visuomet gerbė dieviškąjį Raštą 
taip, kaip ir Viešpaties kūną. Ypač liturgijoje ji 
nesiliauja ėmusi ir dalijusi tikintiesiems gyvenimo 
duoną nuo Dievo žodžio ir Kristaus kūno alto- 
riaus. Tą Raštą drauge su šventąja Tradicija ji 
visuomet laikė ir tebelaiko svarbiausia tikėjimo nor- 
ma, nes, būdamas Dievo įkvėptas ir kartą visiems 
laikams parašytas, jis nekintamai perteikia paties 
Dievo žodį ir leidžia pranašų bei apaštalų lūpo- 
mis prabilti Šventajai Dvasiai. Tad visas Bažnyčios 
mokymas, kaip ir pats krikščioniškasis tikėjimas, 

turi būti Šventojo Rašto gaivinamas ir vedamas. 
Juk šventosiose knygose dangiškasis Tėvas su di- 
džia meile pasitinka savo vaikus ir su jais kalbasi. 
Šis Dievo žodis slepia savyje galingą jėgą, kuri 
yra Bažnyčios ramstis ir tvirtybė, jos vaikų tikė- 
jimo atrama, sielos maistas, tyras ir neišsenkąs 
dvasios gyvenimo šaltinis. Todėl Šventajam Raš- 
tui puikiai tinka šis posakis: “Dievo žodis yra 
gyvas ir sėkmingas“ (Žyd. 4, 12), “jis galingas 
statyti ir duoti tėvonystę tarp visų šventųjų“ (Apd. 
20, 32; plg. 1 Tes. 2, 13). 


Šventojo Rašto vertimai 

22. Krikščionims turi būti plačiai atvertos durys 
į Šventąjį Raštą. Todėl Bažnyčia nuo pat pradžios 
priėmė kaip savą tą ankstyvą Senojo Testamento 
vertimą į graikų kalbą, kuris nuo 70 vertėjų yra 
pramintas Septuaginta. Ji visada gerbė ir kitus 
rytietiškuosius bei lotyniškuosius vertimus, ypač 
vadinamąją Vulgatą. Kadangi Dievo žodis turi būti 
prieinamas visais laikais, Bažnyčia su motinos 
atsidėjimu rūpinasi, kad jis būtų tinkamai ir tiksliai 
išverstas į įvairias kalbas, ypatingai panaudojant 
originalius šventųjų knygų tekstus. Jei tie vertimai, 
pramatant jų naudingumą ir Bažnyčios vyresnybei 
pritariant, bus paruošiami bendromis jėgomis su at- 
siskyrusiais broliais, jie galės būti visų krikščionių 
vartojami. 

Teologų uždavinys 

23. Įsikūnijusio Žodžio Sužieduotinė ir Šven- 
tosios Dvasios mokinė Bažnyčia stengiasi vis geriau 
Šventąjį Raštą suprasti, kad galėtų nuolat mai- 
tinti savo vaikus Dievo žodžiais. Todėl ji taip pat 
gyvai skatina studijuoti Rytų bei Vakarų Bažnyčios 
Tėvus ir šventąsias liturgijas. Jos mokomojo autori- 
teto prižiūrimi, katalikų egzegetai ir kiti švento- 
sios teologijos puoselėtojai, uoliai bendradarbiau- 
dami ir panaudodami tinkamas priemones, turi 
pašvęsti savo jėgas Šventajam Raštui tyrinėti ir 
atskleisti. Tai atliktina taip, kad kuo daugiau 
dieviškojo žodžio tarnų galėtų sėkmingai aprūpinti 
Dievo tautą Raštų maistu, kuris apšviečia protą, 
stiprina valią, uždega žmonių širdyse meilę Die- 
vui.35 Šventasis Susirinkimas ragina biblinių 
mokslų studijoms atsidedančius Bažnyčios vaikus 
laimingai pradėtąjį darbą su visu kruopštumu, kas- 
dien atnaujintomis jėgomis, tęsti toliau, laikantis 
Bažnyčios dvasios,39 


Šventasis Raštas ir teologija 

24. Šventoji teologija remiasi, kaip nuolati- 
niu patvariu pamatu, rašytuoju žodžiu, imamu drau- 
ge su Tradicija. Tikėjimo šviesoje nagrinėdama vi- 
sas Kristaus paslaptyje glūdinčias tiesas, iš Šven- 
tojo Rašto ji semiasi didžios stiprybės ir vis at- 
jaunėja. Šventasis Raštas slepia savyje Dievo žodį; 
kadangi įkvėptas, jis tikrai yra Dievo žodis. Todėl 
šventųjų tekstų studijos yra tarsi teologijos sie- 


TT 


la.37 Šventasis Raštas taip pat gaiviai maitina ir 
šventai brandina žodžio tarnybą: pastoracinius pa- 
mokslus, katechizaciją ir bet kokį krikščioniškąjį 
mokymą, kuriame ypatinga vieta skirtina liturgi- 
niam pamokslui. 


Šventojo Rašto skaitymas 

25. Visi dvasininkai turi uoliai skaityti bei su 
atsidėjimu studijuoti Šventąjį Raštą. Tai ypač rei- 
kalinga Kristaus kunigams ir kitiems, kurie, kaip 
diakonai ir katechistai, teisėtai imasi žodžio tarmny- 
bos, kad nė vienas netaptų “tuščias Dievo žodžio 
skelbėjas lūpomis, pats neklausąs jo savo širdi- 
mi''.38 Juk jie, ypač šventojoje liturgijoje, turi 
dalytis su sau pavestais tikinčiaisiais gausiais die- 
viškojo žodžio turtais. 

Šventasis Susirinkimas karštai ir pabrėžtinai 
ragina taip pat ir visus krikščionis, ypač religinių 
bendrijų narius, dažnai skaityti Šventąjį Raštą ir tuo 
būdu įsigyti “kilnaus Viešpaties Jėzaus Kristaus 
pažinimo“ (Pil. 3, 8) “Juk nepažinti Šventojo 
Rašto, reiškia nepažinti Kristaus''.39? Tad noromis 
jie tesigilina į patį šventąjį tekstą čia iš Dievo 
žodžių nuaustoj šventojoj liturgijoj, čia pamaldžiai 
jį skaitydami, čia klausydamiesi kitomis priemonė- 
mis, kurios sielų ganytojams pritariant ir rūpinan- 
tis, mūsų laikais visur girtinai sklinda. Tačiau 
teatsimena, jog Šventojo Rašto skaitymą turi lydėti 
malda, kad tarp Dievo ir žmogaus vyktų pokalbis. 
Juk “kai meldžiamės, jam kalbame; kai skaitome 


78 


dieviškuosius žodžius, jo klausomės" .?0 

“Apaštalų mokslo saugotojai"*! vyskupai, de- 
ramu būdu pasirūpindami šventųjų tekstų verti- 
mu, turi sau pavestus tikinčiuosius išmokyti tin- 
kamai naudotis dieviškomis knygomis, ypač Nau- 
juoju Testamentu, svarbiausia — Evangelijomis. 
Vertimą telydi reikalingi ir pakankamai gausūs 
paaiškinimai, kad Bažnyčios vaikai saugiai ir sėk- 
mingai Šventuoju Raštu naudotųsi bei įsijaustų į 
jo dvasią. 

Be to, turėtų būti išleistas Šventasis Raštas ir 
nekrikščionims su tinkamais, jiems pritaikintais, 
paaiškinimais. Tesirūpins vienu ar kitu būdu pro- 
tingai jį platinti tiek sielų ganytojai, tiek visi 
kiti krikščionys. 


Baigiamasis žodis 

26. Tad tebūnie skaitomos ir studijuojamos 
šventosios knygos, “kad Dievo žodis sklistų ir būtų 
šlovinamas" (2 Tes. 3, 1) ir kad Bažnyčiai pa- 
tikėtas apreiškimo lobis vis labiau ir labiau pri- 
pildytų žmonių širdis. Kaip uolus dalyvavimas 
eucharistinėje paslaptyje ugdo Bažnyčios gyvastin- 
gumą, taip iš augančios pagarbos Dievo žodžiui, 
kuris “pasilieka per amžius“ (Iz. 40, 8; plg. 1 
Petr. 1, 23-25), galima tikėtis, suklestės naujas 
dvasinis gyvenimas. 

